Johari tegas, komited dan prihatin rakyat

KUANTAN, 1 Safar 1445H, Jumaat – Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Datuk Seri Johari Harun adalah seorang yang tegas, komited bekerja serta sangat prihatin dengan kebajikan rakyat dan rakan.

Keperibadiannya menjadikan Ahli Dewan Undangan Negeri (ADUN) Pelangai itu seorang yang disenangi dan dihormati ramai dan pemergian beliau dalam nahas pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina di Shah Alam, Selangor semalam mengejutkan banyak pihak.

Yang Dipertua Dewan Undangan Negeri (DUN), Pahang Datuk Seri Mohd Sharkar Shamsudin berkata, tokoh korporat berusia 53 tahun itu adalah seorang yang lembut tutur katanya dan menghormati orang lain terutama mereka yang lebih tua serta berpengalaman.

“Kami ibarat abang dan adik, sangat rapat kerana berada dalam UMNO. Selepas dilantik sebagai Ahli Majlis Mesyuarat Kerajaan Negeri (Exco) Pahang, kami juga banyak berbincang kerana ada portfolio beliau disandang oleh saya sebelum  ini.

“Malah kami sepatutnya ada perbincangan semalam memandangkan kedua-dua kami ada urusan di Pejabat Setiausaha Kerajaan Pahang namun tidak kesampaian kerana Allahyarham terus keluar walaupun pada awalnya sudah berkata okey… mungkin beliau mengejar masa,” katanya semasa dihubungi di sini.

Mohd Sharkar merupakan Exco Pahang dan memegang portfolio alam sekitar sebelum DUN negeri itu dibubarkan tahun lepas.

Yang Dipertua Persatuan Ibu Bapa dan Guru (PIBG) Sekolah Kebangsaan (SK) Bukit Piatu di Bentong Amir Rozaini Abdul Rani pula berkata, Allahyarham merupakan seorang yang teliti dan akan memastikan setiap tugasan diselesaikan segera terutama jika membabitkan kebajikan murid.

Berkongsi cerita, Amir Rozaini berkata, Johari pernah hadir merasmikan majlis di sekolah dan ketika itu, beliau meminta bantuan untuk menambah susur gajah (laluan beratap) bagi kemudahan murid dan tanpa disangka, pihak berkaitan hadir bagi tindakan susulan dalam tempoh yang singkat.

Bagaimanapun, Amir Rozaini berkata, tindakan segera itu bukan perkara luar biasa kerana ia adalah keperibadian Allahyarham sejak beliau bekerja sebagai setiausaha kerja kepada Johari selama dua tahun bermula pada 2008.

“Ketika itu, Allahyarham merupakan Ketua Pemuda UMNO Bentong dan mudah bergurau dengannya. Tapi semakin meningkat usia dan bertambah tanggungjawab, beliau lebih tegas terutama semasa bekerja dan kena sentiasa bersedia dengan jawapan kerana beliau sering membuat susulan bagi kerja yang diberikan.

“Namun begitu sikap prihatinnya masih kuat. Jika mendengar ada kematian atau ada yang sakit, beliau sedaya upaya akan hadir bertemu atau jika tidak, akan menghantar wakil,” katanya.

Amir Rozaini berkata, beliau baru bertemu dengan Johari pada Selasa di sebuah majlis di Bentong semasa Allahyarham menyerahkan cek sumbangan kerajaan negeri untuk kegunaan sekolah dan berkali-kali berpesan supaya wang itu digunakan sebaiknya.

Sementara itu, Pengarah Jabatan Bomba dan Penyelamat Malaysia Pahang Datuk Dr Wan Mohammad Zaidi Wan Isa menyifatkan Johari, yang dikenalinya sejak beliau bertugas di negeri itu pada 2020, sebagai seorang yang kerap berpesan tentang kepentingan berkhidmat sebaik mungkin untuk rakyat.

“Ini peringatan yang kerap diberikan setiap kali berjumpa atau pada majlis melibatkan bomba. Sebelum dilantik sebagai Exco, beliau ada bertanya mengenai kebajikan kami dan keprihatinan itu semakin bertambah bila kami ini secara rasminya  berada di bawah portfolio Allahyarham,” katanya.

Pesuruhjaya PAS Pahang, Rosli Abdul Jabar, yang turut mengucapkan takziah kepada keluarga Johari, pula menyifatkan Allahyarham sebagai seorang yang komited dengan amanah yang diberikan walaupun masih baru menyandang jawatan dalam kerajaan negeri.

Johari, yang berada dalam senarai penumpang, merupakan seorang daripada 10 mangsa nahas pesawat jenis Beechcraft Model 390 (Premier 1) yang terhempas di Lebuhraya Guthrie berdekatan Bandar Elmina.

Terdahulu, Ketua Pegawai Eksekutif Pihak Berkuasa Penerbangan Awam Malaysia (CAAM) Datuk Kapten Norazman Mahmud berkata pesawat itu telah berlepas dari Lapangan Terbang Antarabangsa Langkawi pada 2:08 petang menuju ke Lapangan Terbang Sultan Abdul Aziz Shah, Subang.

Beliau berkata, hubungan pertama oleh pesawat itu dengan Menara Kawalan Trafik Udara Subang ialah pada 2.47 petang dan kebenaran untuk mendarat telah diberikan pada 2.48 petang.

Katanya, pada 2.51 petang, Menara Kawalan Trafik Udara Subang telah melihat asap dari lokasi nahas namun tiada panggilan kecemasan dibuat oleh pesawat itu. – Bernama


3,000kg ekor lembu sejuk beku dari Brazil dirampas

BUTTERWORTH, 18 Rabiulakhir 1444H, Ahad – Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas 3,000 kilogram produk ruminan lembu sejuk beku yang diimport dari  Brazil bernilai RM76,000 kerana menggunakan maklumat yang tidak tepat serta mengelirukan, pada Jumaat lepas.

Pengarahnya, Muhammad Ikram Abd Talib berkata, hasil pemeriksaan ke atas sebuah kontena di Pelabuhan Pangkalan Kontena Utara Butterworth (NBCT) menemukan 120 kotak dagangan yang diimport iaitu bahagian lembu seperti ekor lembu sejuk beku.

“Pemeriksaan lanjut mendapati kesemua dagangan itu menggunakan maklumat tidak tepat dan mengelirukan, MAQIS merampas ekor lembu sejuk beku tersebut untuk siasatan lanjut,” katanya dalam kenyataan hari ini.

Beliau berkata, kes itu disiasat mengikut Seksyen 13 Akta Perkhidmatan Kuarantin dan Pemeriksaan Malaysia 2011 [Akta 728].

Menurutnya, MAQIS sentiasa melakukan pemeriksaan keluaran pertanian di setiap pintu masuk negara bagi memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar, serta mematuhi syarat dan peraturan yang ditetapkan kerajaan. – Bernama


Muslim Kanada fail tuntutan mahkamah batal larangan solat di sekolah

OTTAWA, 29 Syawal 1444H, Sabtu – Pertubuhan Islam di Kanada meminta mahkamah mengisytiharkan proklamasi wilayah di Quebec yang melarang aktiviti keagamaan di sekolah, sebagai tidak berperlembagaan.

Enam kumpulan – termasuk Persatuan Muslim Kanada, Forum Muslim Kanada dan empat organisasi tempatan – memfailkan tuntutan mahkamah minggu ini meminta Mahkamah Tinggi Quebec untuk “mengisytiharkan tidak sah, tidak terpakai, tidak beroperasi, atau membatalkan” perintah yang melarang solat di sekolah awam.

Kumpulan itu berhujah bahawa perintah itu bersifat diskriminasi dan melanggar Piagam Hak dan Kebebasan Kanada.

Arahan Menteri Pendidikan, Bernard Drainville yang melarang solat di sekolah diumumkan pada 19 April selepas terdapat laporan sekurang-kurangnya dua sekolah Kanada membenarkan pelajar berkumpul di kawasan sekolah untuk solat.

Drainville mengeluarkan arahan yang secara rasmi melarang sebarang amalan aktiviti keagamaan, sama ada di sekolah, pusat latihan vokasional atau pusat pendidikan dewasa.

Pada masa itu, beliau mempertahankan keputusannya dengan mendakwa ruang sekolah tidak boleh digunakan untuk tujuan amalan agama seperti solat atau amalan lain yang sama.

Dalam pemfailan mahkamah, kumpulan itu menulis bahawa sekularisme negara bertujuan untuk memastikan negara itu tidak beragama. – Agensi


Tentera rampas Kedutaan Myanmar di London

LONDON, 26 Syaaban 1442H, Khamis – Duta dan kakitangan Kedutaan Myanmar di London diarah meninggalkan bangunan kedutaan pada Rabu, lapor Agensi Anadolu.

Dutanya Kyaw Zwar Minn berkata, beliau dan petugas kedutaan diminta keluar dari bangunan kedutaan itu oleh seorang wakil tentera Myanmar di United Kingdom (UK).

“Mereka tidak membenarkan saya masuk ke kedutaan. Mereka kata mereka dapat arahan daripada pihak bandaraya itu, jadi mereka tidak akan membenarkan saya masuk.

“Ini rampasan kuasa. Sini adalah UK. Kami bukan berada di Myanmar. Mereka tidak boleh buat seperti ini. Kerajaan Britain tidak akan benarkan ini berlaku,” katanya.

Seorang pengguna Twitter menulis: “Komuniti Burma (Myanmar) di London ketika ini berkumpul di kedutaan #Myanmar berikutan berita menyatakan kedutaan dirampas rejim.”

Zwar Minn telah menyuarakan bantahannya terhadap kudeta dan menuntut pembebasan pemimpin Liga Demokrasi Kebangsaan (NLD) Aung San Suu Kyi dan pegawai kanan kerajaan yang lain.

Beliau juga bertemu Setiausaha Luar UK Dominic Raab untuk menyatakan bantahannya terhadap kekejaman tentera di Myanmar.

Sekurang-kurangnya 581 orang di Myanmar terkorban sejak rampasan kuasa tentera pada 1 Februari lalu dan sehingga 6 April, seramai 2,750 orang ditahan, 38 daripadanya dijatuhi hukuman. -Bernama


Ini masa rakyat ajar pemimpin erti bersatu

RAKYAT kena ajar pemimpin bersatu menjaga kedaulatan Islam dan kedaulatan negara bila mana pemimpin gagal memahaminya.

Sebelum Pilihan Raya Umum Ke-15 (PRU15), melihat kepada perpecahan umat Islam Melayu yang makin serius, rakyat yang sayangkan agama, bangsa dan negara bersuara menyeru akan pentingnya umat Islam bersatu.

Akan tetapi pemimpin parti politik Melayu Islam ini ego. Pemimpin parti gagal menyelami suaru hati rakyat yang dipimpin.

Lanjutan itu, ketua-ketua NGO Melayu Islam tampil bersuara, begitu juga dengan ulamak dan ahli akademik serta segenap lapisan. Berbagai inisiatif dan usaha telah dilakukan oleh mempertemukan semua pemimpin parti politik Islam ini.

Malangnya, masih gagal. Pemimpin parti politik Melayu tetap ego, memilih untuk tidak bersatu. Pentingkan diri.

Dalam kata lain, semua usaha menyeru penyatuan gagal, untuk ‘memaksa’ pemimpin Islam Melayu bersatu.

Justeru, jika semua inisiatif tidak berjaya, sudah sampai masanya rakyat mengajar pemimpin Melayu Islam erti bersatu dalam PRU15, Sabtu ini.

Lagipun rakyat adalah sumber kuasa dalam demokrasi. Rakyat adalah raja ketika hari mengundi. Rakyat akan memilih siapa pemimpin yang layak digelar pemimpin. Bukan pemimpin yang hanya muncul ketika pilihan raya sahaja.

Kita amat bimbang, melihat kepada manifesto, terutama PH dan BN, banyak menjanjikan  bulan bintang, sehingga tidak masuk akal. Paling menakutkan soal memberi taraf kewarganegaraan kepada anak  hasil perkahwinan dengan orang luar negara, termasuk anak angkat.

Kedua parti politik ini berjanji akan memberikan taraf kewarganegaraan jika berjaya memerintah

Janji ini sangat merbahaya kepada landskap politik negara, kerana terlalu ramai di luar sana yang sedang menunggu, lebih-lebih lagi mereka yang berada di Sabah dan Sarawak, tanpa dokumen. Ini tidak termasuk lagi, warga Cina-Vietnam yang berkahwin dengan ultra kiasu. Juga tidak termasuk lagi projek kad pengenalan palsu.

Negara lain begitu sukar mendapatkan kerakyatan, kita mahu beri secara mudah, hanya kerana mahu menang pilihan raya. Sudahlah pemberian kerakyatan sebelum ini diberikan secara mudah menjelang kemerdekaan negara, sehingga mengubah lanskap politik negara. Itupun masih ramai yang tidak terhutang budi, terus dengan tindakan komunis mereka.

Sedangkan British sendiri memberikan syarat kepada semua imigran ini sebelum diterima menjadi warganegara. Antaranya, jika mereka mahu tinggal di sini, sekolah berasaskan kaum atau sekolah vernakular mesti dihapuskan.

Ketika ‘penjajahan’, British hanya membenarkan sekolah vernakular beroperasi dengan tujuan, apabila mereka mahu kembali ke negara, tidak lupa asal usul. Namun, jika mereka mahu meneruskan menetap tinggal di sini, menjadi wargananegara, maka sekolah berasaskan mesti dihapuskan.

Malangnya, setelah kerakyatan diberikan, kita teruskan sekolah ini. British jauh lebih memahami erti pembinaan negara bangsa berbanding kita.

Kita bina negara bangsa berasaskan undi, untuk kekalkan kuasa. Sedangkan pemimpin negara dunia lain membina negara berasaskan kepada panduan dan prinsip hidup bernegara. Sehingga ke hari ini, kita terus dipisahkan melalui sistem pendidikan. Perpaduan dalam rakyat jelata masih menjadi tanya. Isu-isu sensitif terus dibangkitkan.

Justeru, sudah tiba masanya rakyat mengajar pemimpin parti politik sebegini. Rakyat perlu berstrategi bagi memastikan negara ini tidak jatuh kepada tangan ultra kiasu.

Dalam memastikan agama Islam terus terdaulat, bagi menjamin keutuhan bangsa dan negara, saya ingin mencadangkan, negeri-negeri seperti Perlis (parlimen dan DUN), Kelantan Terengganu, Kedah (parlimen),  saya merayu kepada rakyat, memilih menyerahkannya kepada PAS (PN).

Manakala, bagi negeri-negeri pantai barat, rakyat pakat-pakat memilih UMNO (BN) untuk memerintah di sana, kecuali beberapa kawasan (DUN dan Parlimen) tersebut yang menjadi kubu kuat PAS. Rakyat jangan hiraukan lagi suruhan pemimpin parti, kerana mereka masih lagi belum celik.

Kes paling unik ingin saya tonjolkan di sini adalah Parlimen Sungai Buluh dan Tambun, yang ditandingi oleh semua parti politik Melayu Islam, melawan PH.

Untuk Parlimen Sungai Buluh, sepatutnya PAS sepatutnya mengundi memilih Khairy Jamaluddin (UMNO-BN) agar menang di sana.

Walaupun dalam beberapa perkara saya tidak bersetuju dengan KJ, tetapi dalam isu pertembungan sebegini, PAS wajar menyokong KJ di Sungai Buluh. Beri kemenangan kepada KJ. Jika kita tidak pilihan terbaik, carilah yang tidak memudaratkan, daripada jatuh kepada tangan ultra kiasu.

Begitu juga pertembungan antara ketua PKR (PH) dengan Bersatu (PN) dan parti politik Melayu yang lain di Parlimen Tambun. UMNO sepatutnya menyokong calon Bersatu (PN) di Tambun. Pasti pemimpin tertinggi PH gagal di Tambun bagi menyekat laluan ke Putrajaya.

Saya menyeru kepada semua ahli PAS dan UMNO, untuk ketika ini, masa ini, fikirkan soal masa depan agama, bangsa dan negara, lakukanlah. Jika kamu masih berdegil, tidak mahu bersatu, pasti kamu akan gagal untuk menyekat kemaraan ultra kiasu.

PRU15 tidak boleh lagi terlalu fanatik kepartian. Sudah tibanya masanya rakyat mengajar pemimpin parti mereka erti penyatuan.

Begitu juga beberapa kerusi kritikal lain yang tidak perlu saya ulas panjang lebar di sini, seperti Kuala Langat dan Hulu Selangor. Berlaku pertembungan antara Islam dan bukan Islam di kawasan majoriti Islam. Maka pilihlah calon Islam yang bersih, beri laluan  kepada PAS.

Cukuplah dengan memahami beberapa situasi kerusi ini, sebagai panduan bagi memastikan kerusi-kerusi kritikan yang lain tidak jatuh kepada ultra kiasu.

Pastikan PAS mendapat lebih kurang 30 kerusi parlimen daripada 222 kerusi. Ketika itu PAS akan menjadi ‘king maker’ bagi memastikan negara ini tidak jatuh kepada ultra kiasu. Kenapa saya masih percayakan PAS?

Jika saudara beranggapan bahawa semua pemimpin partii politik itu tidak ada yang bersih, semuanya jahat, maka daripada banyak yang jahat itu, yang kurang jahatnya adalah PAS, terutama kerusi-kerusi kritikal. PAS masih berada dalam landasan yang betul, meskipun ada yang terbabas dan kecundang.

Namun pilihan yang ada tetap PAS untuk menjadi ‘king maker’ tersebut. Bukan menafikan pemimpin NGO yang menyertai GTA, tetapi pilihan yang ada buat setakat ini, tetap PAS. Buatlah macam mana pun, dicincang lumat, PAS tetap tidak akan bersama ultra kiasu. Maaf, parti-parti Melayu Islam lain, saya masih belum dapat memberikan harapan.

Selamat mengundi. Kepada anak muda pertama kali mengundi, pastikan kedaulatan Islam terjamin dengan memilih pemimpin parti orang Islam yang kurang mudaratnya. Ajar pemimpin semua parti orang Melayu Islam erti Bersatu mendaulatkan Islam.

Prof Dr Mohd Ridhuan Tee Abdullah


PH tak mesra Islam, dipenuhi pejuang ‘evangelis’: Khairuddin

BANGI, 27 Jamadilakhir 1443H, Ahad – Datuk Dr Mohd Khairuddin Aman Razali mendakwa dasar Pakatan Harapan (PH) tidak mesra Islam dan dipenuhi dengan pejuang ‘evangelis’.

Ahli Parlimen Kuala Nerus itu berkata, berantakannya Pakatan Rakyat – yang akhirnya melahirkan PH – adalah atas asas pertembungan dengan dasar Islam yang dibawa oleh PAS sebagaimana diputuskan Majlis Syura Ulama.

“Dasar PH tidak mesra Islam. Dipenuhi dengan pejuang evangelis.

“Ada yang dilihat Islamis tetapi memperjuangkan pemikiran Islam yang liberal tanpa keterikatan pada hukum dan bersifat ‘post Islamisme’ yang mencabut akar umbi pemikiran gerakan Islam,” dakwanya dalam hantaran di Facebook beliau hari ini.

Pakatan Rakyat sebelum ini ditubuhkan pada tahun 2008 hasil kerjasama DAP bersama Parti Keadilan Rakyat (PKR) dan PAS.

Namun, ia kemudiannya dibubarkan pada tahun 2015.

Dalam pada itu, Mohd Khairuddin menegaskan bahawa PAS berhadapan dengan PH atas dasar prinsip perjuangan yang jelas.

“Perjuangan PAS adalah berprinsip dan jelas bersandarkan kepada panduan al-Quran, al-Hadis, Ijmak dan Qias yang tiada keraguan padanya,” katanya.


BN menang PRK DUN Slim

TANJUNG MALIM, 10 Muharram 1442H, Sabtu  – Barisan Nasional (BN) berjaya mengekalkan kerusi Dewan Undangan Negeri (DUN) Slim dengan kemenangan besar pada Pilihan Raya Kecil (PRK) DUN itu hari ini, dengan majoriti 10,945 undi.

Calonnya, Timbalan Ketua UMNO Bahagian Tanjung Malim Mohd Zaidi Aziz, 43, menang selepas memperoleh 13,060 undi, manakala pencabarnya dua calon Bebas iaitu peguam, Amir Khusyairi Mohamad Tanusi, 38, meraih 2,115 undi dan bekas guru S. Santharasekaran, 44, memperoleh 276 undi.

Keputusan itu diumumkan Pegawai Pengurus Pilihan Raya Shamsul Ridzuan Idris di pusat penjumlahan undi di Dewan Sri Tanjung, Majlis Daerah Tanjung Malim di sini. -Bernama


Twitter mula padam akaun tidak aktif: Elon Musk

WASHINGTON, 18 Syawal 1444H, Selasa – Twitter sedang dalam proses memadam akaun lama yang terbiar selama beberapa tahun, kata pemiliknya Elon Musk pada Isnin.

“Kami sedang memadam akaun yang tidak mempunyai aktiviti langsung selama beberapa tahun, jadi anda mungkin akan melihat penurunan bilangan pengikut,” lapor Agensi Anadolu Agency (AA) memetik ciapan Musk.

Kriteria untuk menentukan pembersihan akaun pengguna bagaimanapun masih tidak jelas.

Dasar akaun tidak aktif Twitter mengatakan pengguna harus log masuk sekurang-kurangnya sekali setiap 30 hari, namun tidak jelas sama ada ia adalah dasar yang akan digunakan oleh syarikat itu menentukan sama ada akaun akan dipadam.

Keputusan Musk untuk melupuskan akaun yang tidak aktif dibuat ketika beliau menerajui Twitter memasuki bulan ketujuh selepas membeli syarikat itu dengan harga AS$44 bilion pada Oktober lepas. – Bernama


Lesen memandu boleh diperbaharui sehingga 10 tahun

BANGI, 12 Syawal 1444H, Rabu – Kementerian Pengangkutan (MOT) memperkenalkan inisiatif pembaharuan Lesen memandu Malaysia (LLM) untuk tempoh maksimum 10 tahun berbanding had lima tahun ketika ini.

Menterinya, Anthony Loke berkata, orang ramai boleh mengambil peluang menggunakan inisiatif berkenaan mulai 8 Mei ini di pejabat atau kaunter Jabatan Pengangkutan Jalan (JPJ) sahaja.

“Pemegang LMM yang memperbaharui LMM untuk tempoh 10 tahun akan dikenakan bayaran untuk tempoh sembilan tahun sahaja, maksudnya ada diskaun 10 peratus.

“Bayaran lesen memandu adalah RM30 setahun. Jikalau membayar 10 tahun sekali gus bayaran yang akan dikenakan adalah RM270, jimat RM30,” katanya.

Anthony menambah, orang ramai yang berminat, mereka hendaklah memastikan baki tempoh sah laku LMM semasa adalah tidak melebihi satu tahun.

“Orang ramai juga akan dibenarkan memperbaharui LMM antara 1 sehingga 10 tahun mengikut pilihan masing-masing tertakluk kepada had maksima 10 tahun.

“Namun, hanya pembaharuan 10 tahun sekali gus sahaja akan menikmati keistimewaan fi percuma untuk tahun ke-10,” katanya.

Tegas beliau, inisiatif tersebut hanyalah untuk warganegara Malaysia sahaja dan tidak terpakai kepada warganegara asing atau mana-mana pemegang pas permit jangka masa panjang atau Kad MyKAS yang mana terikat dengan tempoh sah laku pasport individu terbabit.

Dalam pada itu, beliau turut memaklumkan inisiatif kedua yang ditawarkan adalah kebenaran khas pembaharuan LMM tamat tempoh.

Katanya, ia mengambil kira Perintah Kawalan Pergerakan (PKP) di sepanjang pandemik COVID-19 serta kekangan dihadapi oleh rakyat Malaysia di luar negara yang tidak dapat memperbaharui LMM masing-masing kerana tidak berpeluang untuk pulang ke tanah air.

“MOT akan memberi kebenaran khas kepada mana-mana pemegang LMM yang telah tamat tempoh sah laku untuk memperbaharui LMM masing-masing tanpa perlu menjalani semula ujian,” katanya.

Bagaimanapun kebenaran khas ini hanya terhad kepada LMM yang mana tempoh sah laku telah tamat mulai 1 Januari 2018 dan ke hadapan sahaja.

Malah, tempoh kebenaran khas ini hanya berkuat kuasa sehingga 31 Disember 2023 sahaja dan peraturan sedia ada akan berkuatkuasa semula pada 1 Januari 2024.


Rakyat Palestin protes pencerobohan Israel di Jenin

RAMALLAH, 15 Zulhijjah 1444H, Selasa – Ratusan rakyat Palestin berarak merentasi beberapa kawasan di Tebing Barat bagi mengecam serangan udara dan darat Israel yang berterusan ke atas Jenin serta yang telah menyebabkan lapan nyawa terkorban manakala puluhan lain cedera.

Rakyat Palestin turun ke jalanan merentasi pelbagai bahagian di Tebing Barat sebagai solidariti untuk Jenin yang berdepan serangan udara dan darat pengganas Israel sejak awal pagi semalam.

Menurut agensi berita Wafa, tentera pengganas Israel menyerang perarakan di pintu masuk perkampungan Nabi Saleh dan Aboud – di barat laut Ramallah – dengan bom tangan dan gas pemedih mata, namun tiada kemalangan jiwa dilaporkan.

Tentera Zionis juga menyerang rakyat Palestin yang turun ke jalan berhampiran pusat pemeriksaan tentera Qalandia di utara Baitulmaqdis yang diduduki.

Saksi mata berkata, tentera Israel menyerang perarakan dengan peluru keluli bersalut getah dan gas pemedih mata, manakala pemuda Palestin bertindak balas membakar tayar berhampiran menara tentera yang didirikan berdekatan pos pemeriksaan di pintu masuk ke kem Qalandia. Tiada kecederaan dilaporkan.

Konfrontasi sama berlaku di pintu masuk utara ke Bethlehem, di mana sebilangan rakyat Palestin sesak nafas selepas terhidu gas pemedih mata yang digunakan tentera Israel ke atas mereka.

Sementara itu, ratusan lagi rakyat Palestin mengadakan bantahan di Ramallah sebagai mengutuk pencerobohan pengganas Israel di Jenin dan kemnya.

Mereka berarak di jalan-jalan bandar sambul melaungkan slogan mengutuk jenayah pendudukan Israel.- Agensi


Kartel daging: Syarikat, 2 pengarah, pengurus didakwa 21 pertuduhan

JOHOR BAHRU, 27 Jamadilakhir 1442H, Selasa – Sebuah syarikat sejuk beku bersama dua pengarah dan pengurusnya, didakwa di Mahkamah Sesyen hari ini atas 21 pertuduhan memiliki, menawarkan dan menggunakan logo halal palsu tanpa kelulusan untuk membekalkan daging sejuk beku, awal Disember lalu.

Tertuduh iaitu Syarikat LY Frozen Food Sdn. Bhd bersama pengarahnya, Yong Chee Keong, 40, dan Tan Siew Huak (yang masih bebas), 42, serta pengurus syarikat, Chong Kim Kuang, 48, bagaimanapun mengaku tidak bersalah selepas pertuduhan dibacakan secara berasingan di hadapan Hakim Ahmad Fuad Othman.

Mengikut kertas pertuduhan, syarikat dan dua tertuduh serta seorang lagi yang masih bebas didakwa menggunakan, memiliki dan menawarkan 3,418 kotak makanan sejuk beku menggunakan perihal dagangan palsu tanpa kelulusan dua badan pensijilan halal dari Australia selain menggunakan logo halal palsu tanpa kebenaran.

Kesalahan itu dilakukan di Taman Perindustrian Desa Idaman, Senai, Kulai di sini antara 1 hingga 3 Disember 2020.

Mereka didakwa mengikut Seksyen 5(1)(a), Seksyen 5(1)(c) Akta Perihal Dagangan 2011, Perenggan 4(1) Perintah Perihal Dagangan (Perakuan dan Penandaan Halal) 2011.

Jika sabit kesalahan, semua tertuduh boleh didenda antara RM100,000 hingga RM500,000 atau dipenjara hingga lima tahun atau kedua-duanya.

Memetik laporan media tempatan, pendakwaan dikendalikan Timbalan Pendakwa Raya Kementerian Perdagangan Dalam Negeri dan Hal Ehwal Pengguna (KPDNHEP), Mohammad Onn Abd Aziz, Kwan Li Sa, Syazwani Zawawi, T Ashivinii dan Kee Shu Min.

Tertuduh pula diwakili barisan peguam Zamri Idrus, Yusman Che Aman dan Saiful Zaman Abd Rahman.

Mahkamah menetapkan kedua-dua tertuduh diikat jamin RM250,000 dengan seorang penjamin bagi setiap tertuduh selain pasport diserahkan kepada mahkamah dan melaporkan diri setiap dua minggu sekali di Ibu Pejabat Polis Daerah Kulai.

Sebutan semula kes ditetapkan pada 28 Mac ini.


Ibadah haji bermula 29 Julai

RIYADH, 29 Zulkaedah 1441H, Selasa – Arab Saudi memaklumkan bahawa hanya kira-kira 1,000 jemaah akan dibenarkan untuk mengambil bahagian dalam ibadah haji tahun ini ekoran wabak coronavirus yang meragut nyawa.

Menurut pihak berkuasa Arab Saudi, ibadah umat Islam tahunan – yang biasanya menyaksikan ketibaan seramai 2.5 juta jemaah – akan bermula pada 29 Julai.

Agensi berita Saudi Press Agency melaporkan, ibadah haji tahun ini akan terhad kepada jemaah haji berumur di bawah 65 tahun dan tanpa penyakit kronik.

Kementerian Haji Arab Saudi juga mengatakan hanya pegawai perubatan profesional dan anggota keselamatan, yang telah pulih dari wabak, yang akan dibenarkan untuk hadir.

Ibadah ini dibatasi hanya untuk 1,000 warga asing dan rakyat Arab Saudi yang tinggal di negara itu, menurut para pejabat Haji, tetapi beberapa laporan media menyatakan bahawa sekitar 10,000 orang mungkin dapat mengerjakan ibadah tersebut.

Jemaah haji yang mengambil bahagian akan diperiksa kesihatan mereka sebelum tiba di kota suci Makkah dan diminta untuk dikuarantin di rumah setelah melakukan ibadah, menurut pegawai kesihatan.

Arab Saudi setakat ini mencatatkan sekitar 253,349 kes jangkitan, termasuk 2,523 kematian – jumlah tertinggi di antara negara-negara Arab Teluk Parsi.

Awal tahun ini, Arab Saudi menangguhkan inadah Umrah sepanjang tahun ekoran kebimbangan penyebaran coronavirus. – Agensi


Individu hina tulisan Jawi tak layak jadi warganegara Malaysia

BANGI, 21 Zulkaedah 1441H, Isnin – Individu yang menghayati dan mengamalkan prinsip kelima Rukun Negara – Kesopanan dan Kesusilaan – tidak akan sesekali menghina tulisan Jawi yang menjadi warisan negara.

Pengerusi Lembaga Pengelola Dewan Bahasa dan Pustaka (DBP), Prof Datuk Dr Awang Sariyan berkata, hanya mereka yang gagal menghayati akan bertindak dengan penuh emosi, seperti mengeluarkan kata kesat dan menghina salah salah satu unsur bahasa kebangsaan ini.

Begitu juga keadaannya, bagi individu yang mempunyai sopan santun dan bertatasusila, pasti mereka tidak akan semberono menghina pemimpin apatah lagi ulama.

“Maka yang berbuat sebaliknya itu ialah golongan yang tidak layak menjadi warganegara bagi negara yang menjunjung akhlak yang baik,” katanya ketika dihubungi Ismaweb.net hari ini.

Beliau berkata demikian mengulas tindakan segelintir individu – netizen Cina – yang memperlekeh Kempen Hari Jumaat Hari Jawi dengan mempersenda, kononnya mereka juga mahukan Hari Jumaat Hari Makan Babi.

Terdahulu, Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri mengumumkan Hari Jumaat sebagai ‘Hari Jawi’, dalam usaha mengekalkan dan memperkasa sebahagian tradisi serta kebudayaan yang membentuk Malaysia.

Bagaimanapun kebanyakan netizen Cina dengan biadab mengecam usaha Dr Zulkifli, selain mendakwa pelaksanaan itu disokong kuat anggota Kabinet MCA.

Mengulas perkara itu, Dr Awang menegaskan, pintu dialog dan perbincangan di negara ini terbuka, maka sebagai warganegara yang sihat akalnya perlu menggunakan ruang tersebut sekiranya mereka tidak berpuas hati.

“Bukan sahaja agama Islam, malah agama lain dan ajaran falsafah seperti Kungfutzi tidak mengizinkan tingkah lalu mencerca, bermusuhan dan provokasi kepada orang atau bangsa lain,” katanya lagi.

Isu tulisan Jawi turut mendapat tentangan parti politik apabila Timbalan Presiden GERAKAN, Oh Tong Keong bertegas mahu menentang habis-habisan jika orang bukan Islam disuruh untuk mempelajari tulisan Jawi.

Tong Keong berkata, Perlembagaan Malaysia dengan jelas menetapkan bahasa kebangsaan sebagai bahasa rasmi negara.


Ahmad Ruzman CEO THTS baharu

KUALA LUMPUR, 4 Rejab 1442H, Selasa – Lembaga Tabung Haji (TH) melantik Datuk Ahmad Ruzman Ahmad Razali sebagai Ketua Pegawai Eksekutif TH Travel and Services Sdn Bhd (THTS).

Dalam satu siaran akhbar, anak syarikat TH itu berkata, pelantikan berkenaan telah berkuat kuasa sejak 4 Januari lalu, namun baru sahaja diumumkan semalam.

Jelasnya, pelantikan tersebut selaras dengan usaha TH dalam memantapkan kepemimpinan organisasi tersebut.

“Ahmad Ruzman yang berkelulusan Sarjana Pentadbiran Perniagaan (MBA) dan Ijazah Sarjana Muda Sains (BSc) dalam bidang Pengurusan Operasi dari Universiti Northern Illinois, Amerika Syarikat, berpengalaman lebih 30 tahun dalam Kumpulan TH,” katanya.

“Kerjaya beliau di THTS bermula pada tahun 1988 sebagai Pengurus Penerbangan sehingga menyandang jawatan sebagai Pengurus Besar Kanan (Operasi).

“Pada tahun 2004, beliau telah dipinjamkan ke TH dan seterusnya diserap sebagai kakitangan tetap sehingga menyandang jawatan terakhir sebagai Pengurus Besar (Operasi Domestik) TH sehingga akhir tahun 2020,” katanya.

Sementara itu, Ahmad Ruzman meluahkan rasa syukur dengan amanah yang diberikan dan mengucapkan terima kasih atas kepercayaan TH kepada beliau untuk menerajui THTS yang telah terbukti cemerlang dalam memberikan perkhidmatan kepada Jemaah Haji dan Umrah serta aktiviti pelancongan dalam dan luar negara.

“Saya berterima kasih atas kepercayaan ini walaupun industri pelancongan sedang berhadapan dengan ketidaktentuan untuk kembali pulih seperti keadaan sebelum COVID-19 yang sedang melanda seluruh dunia.

“Namun saya akan berusaha sedaya upaya bagi memastikan kelangsungan THTS serta kesiapsiagaannya untuk menghadapi pelbagai cabaran lagi pada masa akan datang,” katanya.


Pencerobohan balak: Kelantan sedia beri kerjasama kepada SPRM

KOTA BHARU, 20 Zulkaedah 1443H, Isnin – Kerajaan negeri Kelantan akan memberikan kerjasama penuh kepada Suruhanjaya Pencegahan Rasuah Malaysia (SPRM) bagi membantu siasatan kes pencerobohan balak, yang didakwa berlaku di Hutan Simpan Kekal (HSK) Nenggiri, Gua Musang.

Timbalan Menteri Besar, Datuk Mohd Amar Nik Abdullah berkata, kerajaan mengalu-alukan sebarang siasatan oleh suruhanjaya itu.

“Kerajaan negeri akan bekerjasama dengan SPRM. Sepanjang pentadbiran PAS di Kelantan, tiada seorang pun pegawai negeri kita didakwa di mahkamah kerana rasuah, penyelewengan dan salah guna kuasa,” katanya seperti dilapor akhbar tempatan.

Mohd Amar berkata, orang ramai harus melaporkan sebarang penyalahgunaan kuasa atau rasuah melibatkan kerajaan negeri kepada pihak berkuasa yang berkaitan, bukannya membuat dakwaan palsu di media sosial.

Terdahulu, SPRM negeri dilaporkan mengambil dokumen daripada beberapa jabatan negeri bagi membantu siasatan kes pembalakan haram, yang didakwa berlaku di Nenggiri.

SPRM negeri juga dijangka memanggil beberapa individu, termasuk kakitangan kerajaan dan mereka yang terlibat dalam pembalakan, untuk membantu dalam siasatannya.

SPRM mula menyiasat perkara itu selepas menerima maklumat mengenai dakwaan pembalakan haram di hutan simpan awal bulan ini.

Polis Gua Musang baru-baru ini mengesahkan menerima laporan mengenai pencerobohan hutan simpan Nenggiri pada 2 Jun lalu.

Kononnya pembalakan itu diketengahkan oleh sebuah pertubuhan bukan kerajaan yang dikenali sebagai ‘Save Kelantan’ baru-baru ini.


PKPD di lima lokaliti babit tiga negeri: Hishammuddin

KUALA LUMPUR, 23 Zulhijjah 1442H, Isnin – Lima lokaliti di Sabah, Kelantan dan Sarawak dikenakan Perintah Kawalan Pergerakan Diperketatkan (PKPD) berkuat kuasa Rabu ini hingga 17 Ogos depan, kata Menteri Kanan Luar Negeri (Kluster Keselamatan), Datuk Seri Hishammuddin Tun Hussein.

Beliau dalam kenyataan mengenai Pelan Pemulihan Negara (PPN) hari ini berkata, dua lokaliti di Beaufort yang dikenakan PKPD ialah Kampung Selagon dan Kampung Binsulok.

“Dua lokaliti di Kelantan yang dikenakan PKPD ialah Kampung Belian di Mukim Sungai Pinang di Tumpat dan Kampung Tok Sadang di Mukim Badang, Kota Bharu. Turut dikenakan PKPD ialah kuarters pekerja Ladang Palmlyn di Mukah, Sarawak,” katanya.

Menurut Hishammuddin lagi, lanjutan PKPD dilaksanakan di 16 lokaliti di Terengganu, Pahang dan Sabah.

Di Terengganu, ia melibatkan 10 lokaliti di Mukim Kuala Dungun, Dungun berkuat kuasa Rabu ini hingga 16 Ogos iaitu Sungai Buaya, Tanah Lot, Lembah, Padang Jambu, Nibong, Bukit Chatak, Kampung Molek, Bijangga, Sungai Udang dan Sungai Penaga, katanya.

Beliau berkata, dua lagi lokaliti di Terengganu yang dilanjutkan PKPD ialah Bandar Cheneh Baru dan Felda Neram 2 di Mukim Bandi, Kemaman bermula Rabu ini hingga 17 Ogos.

Hishammuddin berkata, lanjutan PKPD untuk tempoh sama turut dilaksanakan di Kampung Bedu, Kampung Temalian dan Kampung Pamah Kulat di Mukim Ulu Dong di Raub, Pahang, manakala di Sabah, melibatkan Kampung Pitur, Kinarut.

Beliau berkata, PKPD ditamatkan di 13 lokaliti di empat negeri iaitu Pahang, Melaka, Sabah dan Kelantan berkuat kuasa esok.

Di Pahang, dua lokaliti yang terlibat ialah Kampung Kabang dan Kampung Sat di Mukim Ulu Jelai, Lipis sementara satu lokaliti di Melaka ialah Penjara Sungai Udang (kecuali kuarters penjara) di Melaka Tengah, katanya.

Katanya, lokaliti di Sabah yang ditamatkan PKPD ialah Beverly Hills Fasa 1 dan Cybercity Fasa 2 di Penampang serta Kampung Marau dan Kampung Kebawang di Sipitang, dan juga Kampung Meruntum di Putatan.

Menurut Hishammuddin, empat lagi lokaliti di Sabah yang turut ditamatkan PKPD adalah di Kota Kinabalu iaitu Jalan Kampung Likas Simpang Tiga, Api-Api Centre, Taman Ujana Kingfisher di Likas dan Kampung Salut di Telipok.

Beliau berkata, satu lokaliti di Kelantan yang ditamatkan PKPD ialah Kampung Gong Jering di Mukim Bukit Jawa, Pasir Putih.

Mengenai tindakan ke atas pihak yang ingkar prosedur operasi standard (SOP) semalam, beliau berkata, 34 premis diarahkan tutup serta-merta, 348 individu dikompaun dan 27 individu direman. – Bernama


Warga emas dinasihat dapatkan vaksin, dos penggalak menjelang Ramadan

KUALA LUMPUR, 14 Syaaban 1443H, Khamis – Warga emas dinasihat mendapatkan vaksin dan dos penggalak COVID-19 sebagai perlindungan diri terutama menjelang Ramadan ini, kata Menteri Kesihatan Khairy Jamaluddin.

Khairy menerusi ciapan di Twitter beliau hari ini, berkata pengambilan suntikan tersebut amat penting kerana pada bulan puasa nanti ramai warga emas dijangka keluar ke masjid untuk menunaikan solat sunat Tarawih.

“Mesej ini juga sangat penting menjelang bulan puasa. Mungkin orang tua kita tidak ke mana-mana sekarang. Tapi tiba Ramadan mereka akan beramai-ramai pergi solat Tarawih. Elok ‘top-up’ perlindungan mereka dengan ‘booster’. Kita ikhtiar dan tawakal kepada Allah,” katanya.

Dalam ciapan itu, Khairy turut memaklumkan sebanyak 105 kematian COVID-19 dilaporkan semalam dan warga emas yang tiada vaksinasi atau dos penggalak adalah golongan yang amat berisiko tinggi.

“Kapasiti hospital atau unit rawatan rapi (ICU) terkawal. Tapi saya juga mahu kadar kematian terkawal,” katanya.

Berdasarkan graf dalam ciapan tersebut, data bagi setiap 100,000 populasi mengikut status vaksinasi semalam, menunjukkan kematian tertinggi dicatatkan golongan yang tidak divaksinasi bagi setiap peringkat umur. – Bernama


Korea Selatan lulus undang-undang baharu lindung hak guru

SEOUL, 6 Rabiulawal 1445H, Jumaat – Korea Selatan meluluskan undang-undang baharu yang melindungi profesion guru sekolah daripada menerima aduan ibu bapa sehingga berisiko dibuang kerja.

Sebelum ini, semua guru di negara itu mengadakan protes selama sembilan minggu menuntut lebih banyak hak, terutama berada di dalam bilik darjah.

Mereka mendakwa sering diganggu oleh ibu bapa yang kadang kala berniat jahat melaporkan anak mereka didera kerana mahu guru terbabit dibuang kerja.

Terdapat ibu bapa yang mengeksploitasi undang-undang kebajikan kanak-kanak yang diluluskan pada 2014 – yang menetapkan guru dituduh mendera pelajar akan digantung secara automatik.

Di bawah undang-undang baharu dikenali Rang Undang-undang Perlindungan Hak Guru itu, golongan pendidik tidak akan dikenakan tindakan buang kerja secara automatik selepas dituduh mendera kanak-kanak.

Tetapi pihak menuduh – ibu bapa perlu menampilkan laporan penderaan, siasatan dan bukti terlebih dahulu.

Malah, sokongan kewangan juga akan disediakan kepada guru yang berdepan tindakan undang-undang, selain guru besar juga diberi hak dan peluang melindungi kakitangan mereka.

Bantahan berkenaan tercetus susulan seorang seorang guru sebuah sekolah rendah bertindak membunuh diri selepas menerima aduan daripada ibu bapa.

Guru berusia 23 tahun itu mendakwa budaya aduan berniat jahat berkenaan menyebabkan dirinya gagal menjalankan tanggungjawab atau mendisiplinkan pelajar mereka.

Sementara itu, Kesatuan Persekutuan Guru Korea Selatan menyambut baik undang-undang baharu dan yakin ia mampu memperluaskan hak guru untuk mengajar serta melindungi pelajar. – Agensi


Agong isytihar darurat, batal PRK Batu Sapi

KUALA LUMPUR, 2 Rabiulakhir 1442H, Rabu  – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini mengisytiharkan Proklamasi Darurat di Parlimen Batu Sapi, sekali gus membatalkan pilihan raya kecil kerusi itu.

Proklamasi darurat berdasarkan Fasal (1) Perkara 150 Perlembagaan Persekutuan dilakukan selepas memperhalusi penjelasan Perdana Menteri Tan Sri Muhyiddin Yassin yang mempersembahkan nasihat beliau susulan keputusan mesyuarat Jemaah Menteri berhubung perkara itu.

“Dengan pengisytiharan ini juga apa-apa prosiding yang telah bermula bagi maksud perjalanan PRK bagi P.185 Batu Sapi tidak akan diteruskan dengan tujuan mengekang dan menghalang daripada berlakunya gelombang keempat penularan wabak COVID-19 dan satu tarikh yang lain akan ditetapkan untuk PRK tersebut.

“Maka dengan itu, Seri Paduka Baginda telah memberi perkenan supaya Pengisytiharan Proklamasi Darurat bagi P.185 Batu Sapi, Sabah dilaksanakan sebagai langkah proaktif untuk membendung gejala wabak COVID-19,” demikian menurut kenyataan Istana Negara hari ini.

Suruhanjaya Pilihan Raya (SPR) menetapkan hari penamaan calon PRK Batu Sapi pada 23 November manakala hari pengundian pada 5 Disember dan pengundian awal pada 1 Disember.

PRK itu diadakan susulan kematian penyandangnya Datuk Liew Vui Keong pada 2 Oktober akibat jangkitan paru-paru.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan itu berkata, Al-Sultan Abdullah amat prihatin terhadap keselamatan rakyat ekoran kenaikan mendadak beberapa kluster baharu dan kes positif harian COVID-19 di negara ini sejak Pilihan Raya Negeri (PRN) Sabah ke-16 pada 26 September.

“Sehubungan itu, Seri Paduka Baginda berpendapat bahawa amatlah wajar PRK ini dibatal dan ditangguhkan demi keselamatan rakyat jelata dan kesejahteraan negara,” katanya.

Beliau berkata, perkenan Yang di-Pertuan Agong itu dilakukan dengan mengambil iktibar dan pengalaman daripada PRN Sabah yang menjadi faktor utama gelombang ketiga penularan COVID-19 di Malaysia. -Bernama


Staf positif COVID-19, Rapid Rail jamin perkhidmatan selamat digunakan

KUALA LUMPUR, 11 Jamadilawal 1442H, Sabtu – Rapid Rail Sdn Bhd memberi jaminan perkhidmatan pengangkutan awam kendaliannya adalah selamat meskipun seorang pegawai stesen transit aliran ringan (LRT) di Stesen Bandaraya didapati positif COVID-19.

Rapid Rail dalam satu kenyataan hari ini memaklumkan, tren-tren untuk semua laluan sememangnya ditetapkan untuk menjalani kerja-kerja pembasmian kuman dan pembersihan setiap hari semasa waktu puncak dan selepas operasi.

Selain itu, katanya, kakitangan yang bertugas di semua stesen dan di dalam tren juga sentiasa mematuhi prosedur operasi standard (SOP) dengan rapi khususnya pemakaian pelitup muka, menjaga kebersihan diri dan mengelakkan kontak dengan para penumpang.

“Staf berkenaan telah disahkan positif COVID-19 dua hari lepas dan kini menjalani rawatan di Hospital Sungai Buloh, Selangor. Staf berkenaan bertugas kali terakhir pada 19 Disember lepas dan tidak bekerja sejak tarikh berkenaan.

“Berdasarkan siasatan kami, ini adalah insiden di kawasan tertutup dan pegawai stesen berkenaan tidak mempunyai kontak dengan para penumpang ketika bertugas,” menurut kenyataan itu.

Syarikat itu turut memaklumkan pihak pengurusan Rapid Rail, selaku operator LRT laluan Kelana Jaya, telah melaksanakan kerja-kerja disinfeksi dan pembersihan tempat kerja staf berkenaan pada hari pegawai itu disahkan positif berpandukan garis panduan yang ditetapkan Kementerian Kesihatan Malaysia (KKM).

Menurut kenyataan itu, semua kakitangan lain yang mempunyai kontak rapat dengan pegawai stesen itu turut diarahkan menjalani ujian saringan dan menjalani kuarantin kendiri selama 14 hari seperti yang ditetapkan di bawah SOP KKM.

“Pihak pengurusan dan staf Prasarana, khususnya di Rapid Rail dan Rapid Bas, telah dilatih untuk menerapkan piawaian dan protokol tertinggi untuk kebersihan dan sanitasi berkaitan COVID-19 selaras dengan garis panduan keselamatan dan kesihatan yang ditetapkan oleh KKM bagi memastikan keselamatan dan keselesaan para penumpang,” menurut kenyataan itu.

Rapid Rail turut mengingatkan pengguna supaya sentiasa mematuhi SOP ditetapkan, khususnya memakai pelitup muka dengan kemas sepanjang masa, sentiasa mencuci tangan dengan cecair pembasmi kuman serta mengambil suhu badan dan mendaftar dengan aplikasi MySejahtera atau di buku log sebelum memasuki tren. – Bernama


Tulisan Jawi: Pengecualian hanya kepada rumah ibadat bukan Islam

KUANTAN, 2 Rabiulakhir 1442H, Rabu – Pengecualian arahan penggunaan tulisan Jawi pada papan tanda di Pahang hanya untuk rumah ibadat bukan Islam, kata Pengerusi Jawatankuasa Kerajaan Tempatan dan Perumahan negeri Datuk Abd Rahim Muda

Sehubungan itu, beliau berkata arahan menggunakan tulisan Jawi di papan tanda premis perniagaan dan papan iklan serta tanda jalan mulai 1 Januari lepas adalah terpakai kepada semua, termasuk premis milik badan bukan kerajaan (NGO) dan persatuan cina.

“Kita mahu menjelaskan bahawa tulisan Jawi bukan melambangkan Islam, tetapi adalah budaya Melayu dan budaya Arab. Malah perjanjian di antara kerajaan dahulu dengan pihak British juga dibuat menggunakan tulisan Jawi.

“Seharusnya tiada lagi kekeliruan berhubung isu Jawi timbul di peringkat ini, kerana sudah dimaklumkan bersama dengan syarat dan saiz tulisan itu. Cuma antara mahu atau tidak sahaja untuk melakukannya,” katanya.

Abd Rahim berkata demikian pada persidangan Dewan Undangan Negeri Pahang di Wisma Sri Pahang di sini hari ini, bagi menjawab soalan Lee Chin Chen (PH-Bilut) yang ingin tahu sama ada NGO serta bangunan kesatuan Cina dikecualikan daripada kewajiban memasang papan tanda bertulisan Jawi.

Mengulas perkembangan berkaitan, Abd Rahim berkata sebanyak 198 kompaun dikeluarkan pihak berkuasa tempatan (PBT) seluruh negeri kepada pemilik premis perniagaan kerana gagal mematuhi syarat berkenaan, setakat 30 September lalu.

Majlis Perbandaran Kuantan mencatatkan bilangan kompaun paling tinggi iaitu 115, selain daerah Bentong, Maran, Rompin dan Raub.

Daerah lain tiada kompaun selepas pihak terlibat melakukan tindakan sewajarnya selepas menerima notis, katanya. – Bernama


Kemenangan BN: Ini masa pinda Undang-Undang Tubuh Negeri untuk perundangan syariah

BANGI, 10 Syaaban 1443H, Ahad – Kemenangan Barisan Nasional (BN) pada Pilihan Raya Negeri (PRN) Johor, semalam memberi makna bahawa mereka mampu meminda Undang-Undang Tubuh Negeri Johor, iaitu undang-undang tertinggi bagi negeri itu.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, setakat ini, penubuhan Mahkamah Syariah tidak termaktub dalam Undang-Undang Tubuh Negeri Johor tetapi sekadar dalam enakmen pentadbiran sahaja.

Katanya, ini menjadikan undang-undang syariah di negeri Johor terdedah kepada ancaman perundangan lebih-lebih lagi telah banyak yang menyifatkan Mahkamah Syariah hanya sekadar tribunal sahaja.

“Oleh itu, PEMBELA menggesa agar Menteri Besar Johor yang bakal dilantik nanti iaitu dengan kekuatan lebih dua pertiga dominasi kerusi DUN untuk memperbetulkan keadaan ini sekali gus memperkukuhkan kedudukan perundangan syariah di negeri Johor.

“Memandangkan mutakhir ini telah banyak siri pencabaran terhadap kedudukan perundangan syariah di negeri-negeri lain, maka kita tidak menolak jika ianya akan tiba di Johor tidak lama lagi,” katanya dalam kenyataan, hari ini.

BN mendapat kemenangan selesa melebihi majoriti dua pertiga apabila berjaya memperoleh 40 daripada 56 kerusi Dewan Undangan Negeri (DUN) yang dipertandingkan pada PRN Johor ke-15.

Pada PRN Johor kali ini, sekurang-kurangnya 10 DUN berhadapan saingan sengit berikutan kekuatan calon yang diturunkan, selain kompisisi kaum yang seimbang.


Iran kecam keras tindakan UK label Hamas organisasi pengganas

TEHRAN, 15 Rabiulakhir 1443H, Sabtu –  Menteri Luar Iran mengecam keputusan United Kingdom (UK) menamakan Pergerakan Perjuangan Palestin (Hamas) sebagai ‘organisasi pengganas’.

Iran menegaskan bahawa hak negara Palestin tidak boleh dipijak melalui fakta yang diputarbelitkan.

“Kami mengecam keputusan UK mengisytiharkan gerakan perjuangan popular Hamas sebagai organisasi pengganas. Hak rakyat Palestin tidak boleh dipijak dengan memutarbelitkan fakta.

“Satu-satunya penyelesaian politik untuk Palestin terletak pada mengadakan referendum di kalangan semua penduduk asal,” kata Hossein Amir-Abdollahian dalam catatan di akaun Twitter rasminya, malam tadi.

Komen itu dibuat beberapa jam selepas kerajaan British mengumumkan bahawa ia berhasrat untuk melabelkan Hamas sebagai organisasi pengganas, menyertai Amerika Syarikat (AS), Kanada dan Kesatuan Eropah (EU) dalam mengharamkan sepenuhnya kumpulan pejuang berpangkalan di Gaza, yang memainkan peranan penting dalam mempertahankan Palestin.

London sejak 2001 telah mengharamkan sayap tentera kumpulan itu, yang dikenali sebagai Briged Izz ad-Din al-Qassam, di seluruh UK, tetapi ini adalah kali pertama kerajaan Britain mengharamkan sayap politik Hamas.

Terdahulu pada hari Jumaat, Setiausaha Dalam Negeri Britain, Priti Patel menulis di laman Twitter bahawa beliau telah bertindak untuk mengharamkan Hamas secara keseluruhan, mengatakan tidak ada perbezaan antara sayap tentera dan politik kumpulan itu.

Selepas kelulusan Parlimen yang dijangka dalam minggu ini, larangan di bawah Akta Keganasan UK 2000 itu akan menjadikannya haram di seluruh UK untuk menjadi ahli Hamas, menyatakan sokongan kepada gerakan pejuang itu, bertemu dengan ahli Hamas, mengatur pertemuan bersama ahlinya, mengibarkan benderanya atau memakai pakaian yang menunjukkan sokongan kepada kumpulan itu.

Penyokong akan berdepan denda atau penjara maksimum 14 tahun.

Menyelar keputusan itu, Hamas mengecam keras kenyataan Patel dengan berkata: “Daripada meminta maaf dan membetulkan dosa sejarahnya terhadap rakyat Palestin, (Britain) menyokong penceroboh dengan mengorbankan mangsa.”

Hamas merujuk kepada Deklarasi Balfour dan peranan sejarah London dalam mewujudkan entiti pendudukan yang dikenali sebagai negara haram Israel.

Deklarasi Balfour datang dalam bentuk surat daripada Setiausaha Luar Britain ketika itu, Arthur Balfour yang ditujukan kepada Lionel Walter Rothschild, seorang tokoh masyarakat Yahudi British. Ia diterbitkan pada 2 November 1917.

Pengisytiharan itu dibuat semasa Perang Dunia I dan dimasukkan dalam syarat Mandat British untuk Palestin selepas pembubaran Empayar Uthmaniyyah.

Ia dilihat secara meluas sebagai pelopor kepada Nakba Palestin 1948, apabila pengganas Zionis bersenjata secara paksa mengusir lebih daripada 750,000 rakyat Palestin dari tanah air mereka. – Agensi


ISMA konsisten lantang pertahan isu Palestin, al-Aqsa

Oleh Athirah Huda Zalhe

BANGI, 15 Ramadan 1444H, Khamis – Serangan rejim pengganas Israel terhadap jemaah Palestin di Masjid al-Aqsa bukan hanya bersifat dendam kepada agama Islam, tetapi lebih teruk langsung tidak berperikemanusiaan.

Mengutuk tindakan keji rejim Zionis itu, Naib Presiden Ikatan Muslimin Malaysia (ISMA), Ustaz Muhammad Shahier Sa’min menyifatkan serangan terhadap jemaah yang beribadah di Masjid al-Aqsa sebagai perbuatan melampau.

Beliau menegaskan, ISMA – sebagai gerakan Islam – sentiasa bertanggungjawab menyuarakan isu berkait pembebasan Palestin dan Masjid al-Aqsa daripada ‘tangan’ rejim Zionis.

“Tanah Palestin ini ialah tanah wakaf yang diberikan hak miliknya kepada semua umat Islam dan sepatutnya apa sahaja yang berlaku di Palestin-al-Aqsa adalah menjadi tanggungjawab umat Islam merentas negara, bangsa, budaya dan juga bahasa.

“Jadi apa juga berlaku di Masjid al-Aqsa ketika ini, ia adalah tanggungjawab kita bersama,” katanya kepada Ismaweb.net, hari ini.

Muhammad Shahier berkata, tanggungjawab itu juga selaras dengan agenda ISMA dalam membangunkan ‘ummah fadhilah’, yang bukan hanya membina ummah mempunyai nilai tinggi, bahkan juga berfokus kepada kesatuan umat.

“Kesatuan ini bukan sahaja di peringkat setempat, bahkan boleh berlaku di peringkat serantau, nusantara dan juga peringkat dunia.

“Inilah sebenarnya manifestasi daripada hadis, di mana Rasulullah SAW menyebut, satu orang beriman dengan orang beriman yang lain adalah seperti mana bangunan, mereka saling kuat menguatkan antara satu sama lain.

“Jadi apa boleh kita lakukan, faham pada definisi ummah ini kita dan masyarakat Palestin adalah satu jiwa, satu hati serta tanah Palestin juga tanah kita seluruh umat Islam,” katanya.

Atas dasar itu, beliau menggesa seluruh umat Islam untuk terus bersuara terhadap segala bentuk keganasan yang dilakukan Israel ke atas rakyat Palestin.

“Untuk bercakap isu ini adalah satu pilihan. Kita boleh senyap dan boleh bersuara. Semua itu ada kesan dan tanggungjawab di akhirat nanti.

“Namun, kita (umat Islam) mesti bersuara dan memberikan pendirian, bahkan sebagai negara Malaysia yang sebelum ini begitu rapat dengan isu Palestin perlu memberikan satu tekanan baharu yang lebih segar kepada Israel supaya mereka tidak ganggu tanah suci umat Islam,” katanya.

Terdahulu, polis Israel bertindak menyerbu Masjid Al-Aqsa dengan mendakwa sejumlah perusuh bertopeng telah memasuki masjid dan menguncinya.

Menurut Palang Merah Palestin, seramai 12 rakyat Palestin cedera dalam pertempuran itu, akibat tembakan peluru getah dan dipukul.

Beberapa jam selepas kejadian, rejim Israel kembali bertempur dengan rakyat Palestin untuk kali kedua di Masjid al-Aqsa, ketika serbuan pada awal pagi dan menahan lebih 350 orang.


Aidilfitri: Tiga juta kenderaan dijangka banjiri Pulau Pinang

GEORGE TOWN, 28 Ramadan 1444H, Rabu – Polis Pulau Pinang menjangkakan lebih tiga juta kenderaan akan membanjiri negeri itu sepanjang lapan hari Op Selamat 20 sempena sambutan Hari Raya Aidilfitri tahun ini, yang bermula esok hingga 27 April ini.

Ketua Polis Pulau Pinang, Datuk Mohd Shuhaily Mohd Zain berkata, beliau berharap semua pengguna jalan raya lebih berhati-hati dan bersabar bagi mengelakkan sebarang kemalangan ketika berlakunya kesesakan sepanjang tempoh itu.

“Berdasarkan statistik yang kami ada, kadar lalu lintas atau kenderaan yang masuk dan keluar dari Pulau Pinang mencecah 2.1 juta dalam tempoh seminggu, dan ia mencecah 2.2 juta sepanjang minggu lepas.

”Oleh itu, kita anggarkan sepanjang Op Selamat pada musim perayaan Hari Raya Aidilfitri kali ini jumlah kenderaan yang memasuki Pulau Pinang mencecah tiga juta,” katanya pada sidang akhbar di sini hari ini.

Katanya, sepanjang Op Selamat kali ini 292 orang pegawai dan anggota dari Jabatan Siasatan dan Penguatkuasaan Trafik (JSPT) Kontinjen Pulau Pinang akan terlibat secara langsung bagi memastikan kelancaran lalu lintas dan mengurangkan kadar kemalangan jalan raya terutama kemalangan maut.

Katanya, selain itu, pihaknya juga menjangkakan kesesakan akan berlaku di sekitar negeri ini dan terdapat beberapa jalan-jalan yang dikenal pasti berlaku kepadatan dan juga kawasan sering berlaku kemalangan.

“Terdapat tujuh kawasan hot spot kemalangan iaitu antaranya Jalan Teluk Air Tawar – Jalan Bagan Luar, Jalan Perusahaan Perai – Jalan Kulim,  Jalan Besar Simpang Empat (KM12-KM32), Lebuhraya Tun Dr Lim Chong Eu – Jalan Ayer Itam, Jalan Ayer Itam -Paya Terubong, Jalan Sultan Azlan Shah dan Jalan Tun Dr. Awang,” katanya.- Bernama


36,729 kertas undi pos dikeluarkan SPR untuk PRN Johor

BANGI, 1 Syaaban 1443H, Jumaat – Sebanyak 36,729 kertas undi pos telah dikeluarkan Suruhanjaya Pilihan Raya (SPR) kepada pengundi yang layak mengundi secara pos bagi Pilihan Raya Negeri (PRN) Johor.

Setiausaha SPR, Datuk Ikmalrudin Ishak dalam kenyataan hari ini memaklumkan, jumlah itu meliputi 28,421 kategori Borang 1A membabitkan petugas pilihan raya, ahli/pegawai SPR, anggota polis, anggota tentera dan petugas media.

Sebanyak 7,814 kertas undi pos bagi kategori Borang 1B dikeluarkan membabitkan warganegara Malaysia yang berada di luar negara dan 118 kategori Borang 1C (sembilan agensi dalam sektor keselamatan dan kesihatan serta 376 Pengundi Tidak Hadir (PTH) luar negara.

Kertas undi pos berkenaan dikeluarkan mengikut peruntukan di bawah Peraturan 3, Peraturan-Peraturan Pilihan Raya (Pengundian Pos) 2003 bagi PRU Dewan Negeri Johor Ke-15.

Beliau berkata, pengeluaran kertas undi pos pada 1 hingga 3 Mac 2022 dijalankan oleh Petugas Pilihan Raya di semua 56 kawasan DUN.

“Proses pengeluaran kertas undi pos ini dijalankan dengan kehadiran wakil calon daripada semua parti atau individu yang bertanding.

“SPR mengingatkan kepada semua pengundi pos supaya membuat penandaan pada kertas undi, mengisi dengan lengkap dan betul borang Pengisytiharan Identiti (Borang 2) serta segera mengembalikannya kepada Pegawai Pengurus DUN berkenaan sebelum jam 5 petang pada Hari Mengundi iaitu pada 12 Mac 2022 (Sabtu),” katanya.

Pada masa sama, Ikmalrudin turut mengingatkan pengundi supaya sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial.


Ukraine kritik ‘ketidakpastian’ Eropah terhadap sekatan ke atas Russia

KYIV, 5 Ramadan 1443H, Khamis – Presiden Ukraine Volodymyr Zelenskyy pada Rabu mengkritik ‘ketidakpastian’ Eropah dalam mengenakan sekatan terhadap Russia dan mahu sekatan lebih ketat dikenakan ke atas Moscow.

Beliau mendakwa Russia menyasarkan sektor pertanian Ukraine dan menjadikan kelaparan sebagai senjata.

“Depoh simpanan bahan api baharu kami telah diserang Russia. Mereka juga telah menyekat semua pelabuhan kita termasuk kargo pertanian untuk dieksport,” kata Zelenskyy ketika berucap di Parlimen Ireland, lapor Agensi Anadolu.

Ukraine adalah pengeksport utama bahan makanan seperti gandum, jagung, dan minyak bunga matahari.

Menurutnya Ukraine adalah antara negara pembekal makanan terkemuka di dunia dan banyak negara negara akan mengalami kekurangan makanan – yang boleh menyebabkan berjuta-juta orang kelaparan, terutamanya di Afrika Utara.

Rusia juga telah memusnahkan infrastruktur Ukraine dan “sengaja” mencetuskan kenaikan harga makanan.

Sehubungan itu, Zelenskyy menggesa agar sekatan lebih ketat dikenakan terhadap Rusia.

Konflik Rusia-Ukraine, yang bermula pada 24 Feb, telah menimbulkan kemarahan antarabangsa, dengan negara-negara Barat dan sekutu mereka melaksanakan sekatan kewangan ke atas Moscow. – Bernama


Ceramah Ustaz Wadi batal selaras enakmen tauliah di Selangor

BANGI, 13 Syaaban 1444H, Isnin – Pembatalan dua sesi kuliah ceramah pendakwah bebas, Ustaz Wadi Annuar selaras dengan enakmen yang ditetapkan berkaitan pentauliahan mengajar agama Islam di negeri Selangor.

Pengarah Jabatan Agama Islam Selangor (Jais), Datuk Mohd Shahzihan Ahmad berkata, pihaknya mengambil maklum hantaran dimuat naik di laman sosial mengenai pembatalan itu semalam.

Beliau berkata, nasihat yang diberikan kepada pihak penganjur bagi sesi ceramah Ustaz Wadi adalah selaras ketetapan Seksyen 118 Enakmen Pentadbiran Agama Islam (Negeri Selangor) 2003 Pindaan 2016.

Katanya, enakmen itu menetapkan bahawa hanya Jawatankuasa Tauliah yang mempunyai bidang kuasa memberikan tauliah bagi maksud pengajaran agama Islam atau sebarang perkara mengenai agama Islam di Selangor.

“Jais kesal dengan tindakan individu dan pihak-pihak tertentu yang membuat hantaran-hantaran kurang tepat tentang prinsipal di media sosial.

“Dan ianya telah mewujudkan persepsi tidak baik terhadap DYMM Sultan Selangor, pihak berkuasa agama dan kerajaan negeri Selangor,” katanya dalam kenyataan, hari ini.

Terdahulu, Ustaz Wadi menerusi perkongsian di Facebook memaklumkan dua kuliahnya di negeri berkenaan dibatalkan.

Bagaimanapun, beliau tidak mendedahkan alasan pembatalan penganjuran kuliah yang sepatutnya berlangsung di Masjid Sultan Salahuddin Abdul Aziz, Shah Alam dan Padang Astaka Tanjung Karang, Selangor.

Sebelum ini, larangan sama telah dikeluarkan kepada penceramah bebas, Ustaz Azhar Idrus kerana alasan sama iaitu tidak mempunyai tauliah mengajar agama di Selangor.

Pautan berkaitan,


Provokasi di Gaza gagal, rejim Zionis sasar pula Masjidil Aqsa

Oleh Siti Hafidah Abd Ghaffar

GAZA, 11 Muharam 1444H, Selasa – Objektif serangan ganas rejim haram Israel terhadap Gaza dianggap sebagai provokasi berterusan kepada rakyat Palestin.

Ketua Pegawai Eksekutif Aman Palestin Cawangan Gaza, Ir Omar Seyam berkata, secara mentalnya apabila berlaku peperangan, pencabulan dan pencerobohan, individu normal tidak akan mampu bertahan.

Bagaimanapun ia dikatakan berbeza apabila penduduk Gaza tidak termakan dengan provokasi itu.

“Dalam gencatan senjata, Jihad Islam menunggu jawapan daripada Israel dan tidak mahu berlakunya peperangan tetapi Israel sendiri yang melaksanakan peperangan tersebut.

“Jadi memang ternyata dan jelas sebenarnya objektif mereka (Israel) untuk melaksanakan provokasi terhadap orang Islam itu sendiri.

“Sekarang ini (malam tadi) mereka sedang terbangkan dron di Gaza. Apa yang boleh kita katakan objektif mereka gagal untuk provokasi Palestin khususnya di Gaza dan buktinya mereka telah pergi ke Masjidil Aqsa untuk melakukan provokasi,” katanya.

Beliau berkata demikian dalam temubual eksklusif secara siasan langsung dengan Pengurus Jabatan Media dan Dokumentasi Aman Palestin, Ismail Muhammad Juffri.

Omar Seyam berkata, provokasi di Masjidil Aqsa juga tidak berjaya seperti mana Israel gagal pada serangan Ramadan tahun lalu.

Sementara menjawab pertanyaan pengguna media sosial mengenai bantuan kecemasan dihulurkan selepas berlakunya perang, beliau berkata, Aman Palestin telah memberikan bantuan sejak awal berlakunya peperangan.

Antaranya memberi makanan, membaiki rumah, membantu bayaran sewa dan rawatan perubatan yang diperlukan oleh mangsa peperangan.

Dalam pada itu, beliau menggesa rakyat Malaysia membantu saudara di Gaza kerana mereka sangat memerlukan ketika ini.

“Antara yang diperlukan adalah keperluan perubatan kerana tidak mencukupi dan ambulans berikutan ratusan mangsa cedera setiap hari,” katanya.


PEMBELA hairan isu pelanggaran SOP baru nak ‘siasat’

BANGI, 26 Rejab 1443H, Isnin – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya tidak menolak kemungkinan akan dipanggil polis dalam masa terdekat, kerana didakwa melanggar prosedur operasi standard (SOP) kawalan COVID-19.

Ini selepas polis mengesahkan membuka siasatan terhadap beberapa badan bukan kerajaan (NGO) Islam, parti politik termasuk individu yang melakukan protes di luar perkarangan Kompleks Mahkamah Tinggi Kuala Lumpur minggu lalu.

Ketua Polis Daerah Sentul, Beh Eng Lai dilaporkan berkata, perkara itu disiasat mengikut peraturan 17 Peraturan-Peraturan Pencegahan dan Pengawalan Penyakit Berjangkit (Langkah-Langkah dalam Kawasan Tempatan Dijangkiti) 2021 kerana berkumpul dalam jumlah besar dan melanggar SOP.

Atas sebab itu, Aminuddin berkata, beliau dan rakan-rakan yang berhimpun di perkarangan kompleks mahkamah pada hari berkenaan berkemungkinan dipanggil pihak polis, kononnya kerana telah melanggar SOP, baru-baru ini.

“Suka saya kongsikan bahawa ketika kita berada di mahkamah tempoh hari, polis telah ditugaskan dengan serba ramai. Saya kira lebih kurang sama ramai dengan mereka yang hadir.

“Mereka jugalah yang membenarkan kita bersolidariti di perkarangan mahkamah itu. Dari awal sehingga akhir, pihak polis yang bertugas ada sama-sama memantau, malah para pegawai polis beragama Islam turut sama-sama mengaminkan doa,” katanya dalam kenyataan, hari ini.

Menurut Aminuddin, jika berlaku pelanggaran SOP ketika itu, sudah pasti pihak polis yang bertugas akan mengarahkan mereka untuk bersurai.

“Saya hairan juga, mengapa setelah sekian lama baru nak ‘siasat’ pelanggaran SOP kami? Saya harap ini bukan satu bentuk intimidasi di pihak atasan untuk melemahkan momentum perjuangan ini.

“Apa-apa pun, saya sudah banyak tegaskan bahawa perjuangan ini tidak datang dengan hamparan karpet merah. Pasti ada cabaran, dugaan dan halangan,” katanya.

Pada masa sama, beliau mengakui tidak menyesal berhimpun untuk menerangkan fakta-fakta sebenar di hadapan media pada hari itu, kerana pastinya naratif fitnah dan palsu berhubung kes anak-anak Loh Siew Hong akan semakin menjadi-jadi.

“Malah, saya yakin yang kita semua telah mematuhi SOP dengan begitu tertib kerana bukannya lama sangat pun kami ada di situ. Dan kita pun hadir tidak begitu ramai; mungkin polis dan wartawan lebih ramai pada hari tersebut.

“Lainlah macam kempen pilihan raya. Berkumpul berjam-jam, bersempit-sempit dengan lautan manusia,” katanya.


Dr Iskandar lakar sejarah profesor diabetes pertama Universiti Nottingham

KUALA LUMPUR, 16 Rabiulawal 1444H, Khamis – Perlantikan sebagai Profesor Perubatan Diabetes dan Metabolik di Fakulti Perubatan dan Sains Kesihatan, Universiti Nottingham, United Kingdom bukan sahaja kemuncak kejayaan peribadi Prof Dr Iskandar Idris setakat ini bahkan melakar sejarah untuk Malaysia.

Ini kerana secara langsung membuktikan anak Malaysia juga mampu bersaing di universiti bertaraf antarabangsa dan sudah tentunya akan menjadi pendorong serta sumber inspirasi kepada rakyat negara ini khususnya golongan muda.

Tidak menyangka akan dipilih menyandang jawatan berkenaan pada Januari tahun ini (2022), Dr Iskandar, 52, menyifatkan pencapaian beliau itu adalah berkat usaha dan penat lelah yang tidak pernah mengenal erti jemu sekali gus pengiktirafan tertinggi buat dirinya di persada antarabangsa.

Universiti Nottingham tersenarai dalam Kumpulan Russell yang terdiri daripada 24 universiti penyelidikan awam berprestij di United Kingdom dan ditubuhkan pada 1798, berikutnya menjadi kolej Universiti pada 1881.

PERSAINGAN SENGIT

“Saya amat bersyukur dan berbesar hati memandangkan Universiti Nottingham sangat kompetitif dan ia bukan satu laluan mudah untuk seseorang itu dilantik menyandang jawatan ini. Saya juga turut menjalankan penyelidikan dalam rawatan baharu untuk penghidap diabetes,” katanya ketika ditemui Bernama sewaktu pulang bercuti ke Malaysia baru-baru ini.

Menurut Dr Iskandar, beliau meluangkan 50 peratus daripada masanya untuk memberi perhatian kepada kajian dan penyelidikan manakala sebahagian lagi dihabiskan dengan melakukan rutin klinikal.

Selain persaingan sengit, beliau turut diuji dengan pelbagai cabaran dalam proses menjalankan penyelidikan serta kajian di perantauan.

Anak kelahiran Butterworth, Pulau Pinang itu berkata, kekangan kewangan, masalah mendapatkan dana, beban tugas selain pada masa sama terikat dengan tanggungjawab pekerjaan hakiki menjadi antara isu yang harus ditangani secara bijak.

Ditanya mengenai pemilihan bidang diabetes untuk diterokai berbanding bidang lain, Dr Iskandar menjelaskan penyakit itu dilihat semakin meningkat dan mengancam masyarakat di negara ini.

“Faktor kedua ialah pengkhususan dalam diabetes turut membabitkan endokrinologi iaitu kajian tentang kelenjar endokrin dan rembesan hormon, jadi bidang ini turut membabitkan banyak penyakit lain.

“Misalnya diabetes turut mencakupi aspek kesihatan mata, buah pinggang, jantung, kaki selain melibatkan pelbagai golongan pesakit kanak-kanak, wanita hamil selain kami turut melakukan praktis perubatan am,” jelasnya.

GIAT JALAN PENYELIDIKAN

Mendapat sokongan padu daripada bapanya, bekas Timbalan Menteri Wilayah Persekutuan Tan Sri Idris Abdul Rauf, Dr Iskandar berkata, isteri beliau Hayley Hobbs Iskandar, 48, serta tiga anak mereka Zakary (17), Luq (14) dan Erica (12) turut menjadi penyokong kuat karier beliau.

“Bapa saya insan paling banyak memberi dorongan dan inspirasi untuk saya terus berjaya dalam bidang yang saya ceburi. Beliau amat menyokong anak-anaknya untuk terus belajar dan mendalami ilmu.

“Isteri sangat memahami minat dan kerjaya saya memandangkan beliau juga dalam lapangan dunia perubatan,” katanya menambah isterinya adalah tenaga pengajar di Universiti Nottingham dan jururawat di Jabatan Kardiologi.

Berkongsi perjalanan kehidupannya, Dr Iskandar mendapat pendidikan awal di Sekolah Kebangsaan Sri Petaling, Petaling Jaya, sebelum bersekolah menengah di Victoria Institution, Kuala Lumpur.

“Pada tahun 1988, saya melanjutkan pengajian di Universiti Nottingham dalam jurusan perubatan dan pada tahun 1994 saya menamatkan pengajian dan bergelar doktor.

“Selain itu saya turut menjalankan penyelidikan Eksperimen Farmakologi Kebolehtelapan Endothelial dan Rintangan Insulin ketika berkhidmat sebagai pensyarah di Universiti Nottingham, United Kingdom dari tahun 2000 hingga 2002,” katanya.

Dr Iskandar menjalani latihan perubatan am di Birmingham dan menamatkan latihan kepakaran dalam bidang Diabetes, Endokrinologi dan Perubatan Am pada tahun 2004.

Beliau adalah juga Pakar Perunding Kehormat di Hospital Pengajar Derby, pakar perubatan utama Institut Bariatrik dan Metabolik East Midlands, England di Hospital Pengajar Derby selain menggangotai Persatuan Pakar Perubatan Pengkhususan dalam Obesiti UK (APSO-UK).

Pada masa ini, beliau masih giat meneruskan penyelidikan dalam bidang terapeutik dan pemakanan dalam aspek obesiti, metabolisme otot dan komplikasi vaskular diabetes.

Dr Iskandar turut memainkan peranan sebagai Pengetua Penyiasat Majlis Penyelidikan Perubatan (MRC) Pusat Penyelidikan Arthritis United Kingdom untuk Kumpulan Penyelidikan Penuaan Muskuloskeletal dan Perubatan Vaskular.

Di samping hasil kajian dan penyelidikannya diterbitkan secara meluas dalam bidang diabetes, obesiti dan farmakologi, beliau turut aktif menyampaikan syarahan dalam aspek klinikal dan penyelidikan di dalam dan luar negara.

KESEDARAN DIABETES DI MALAYSIA

Menyentuh mengenai diabetes di Malaysia, Dr Iskandar berpendapat rakyat negara ini memiliki tahap kesedaran yang tinggi terhadap penyakit tidak berjangkit itu.

Namun katanya, kekangan kos perubatan yang tinggi terutama bagi membiayai kos rawatan baharu memberikan sedikit kesulitan kepada pesakit untuk mendapatkan rawatan terbaik.

“Diabetes ini berlaku di mana-mana sahaja sama ada di England atau Malaysia, sehingga memaksa (sektor) penjagaan kesihatan bekerja keras dalam merawat pesakit diabetes terutama yang berisiko tinggi,” jelasnya.

Dr Iskandar pada masa sama menambah faktor genetik termasuk trend tertentu melibatkan etnik berbeza seperti Melayu, Cina serta India, diet harian, gaya hidup dan kurang bersenam adalah antara penyebab kepada diabetes.

“Masyarakat perlu melakukan langkah pencegahan dengan menjalani gaya hidup sihat selain mengawal pengambilan makanan yang mengandungi lemak dan karbohidrat mengikut keperluan tubuh.

“Paling penting untuk pesakit melakukan rutin pemeriksaan seperti mata, buah pinggang dan jantung sebagai langkah berjaga-jaga dalam berdepan risiko komplikasi penyakit yang berkait rapat dengan diabetes,” katanya. – Bernama


Malaysia diancam ‘brain drain’ jika gagal buka peluang kerja

BANGI, 14 Zulhijjah 1441H, Selasa – Kerajaan perlu merangka dasar lebih jelas dan khusus bagi memastikan peluang pekerjaan dapat diwujudkan bagi membantu golongan belia.

Pensyarah Kanan Fakulti Syariah dan Undang-Undang, Universiti Sains Islam Malaysia, Dr Muzaffar Syah Mallow berkata, mengikut kajian, antara golongan paling teruk terjejas akibat penularan COVID-19 adalah belia bawah usia 30 tahun yang majoritinya belum memiliki kestabilan kewangan kerana baru memulakan pekerjaan ataupun masih belum bekerja.

“Isu ini tidak boleh dibiarkan berlaku. Belia perlu mendapatkan pekerjaan bagi menjana sumber pendapatan diri sendiri serta menampung keluarga.

“Belia juga khususnya yang baru tamat pengajian perlu mendapat sumber kewangan bagi membayar kembali pinjaman pendidikan masing-masing,” katanya dalam artikel yang disiarkan di BH Online, hari ini.

Mengulas lanjut, Muzaffar berkata, pekerjaan dalam kalangan belia juga penting supaya golongan ini tidak berhijrah meninggalkan negara untuk mencari kerja di tempat orang.

Sekiranya perkara itu berlaku, ia akhirnya akan menyebabkan berlaku ‘brain drain’ atau kehilangan sumber manusia berkualiti dalam negara, katanya.

“Oleh itu, penting semua pihak termasuk belia sendiri mengambil segala usaha dan langkah memastikan isu pengangguran tidak berterusan dalam negara atau meningkat mendadak.

“Kementerian Pendidikan Malaysia (KPM), Kementerian Pengajian Tinggi (KPT), Kementerian Sumber Manusia dan Kementerian Belia dan Sukan (KBS) perlu bekerjasama memberi pendedahan awal kepada belia mengenai peluang pekerjaan yang wujud dalam negara,” katanya.

Beliau berkata, pendedahan ini perlu dilakukan bermula pada peringkat awal lagi iaitu pada peringkat sekolah supaya belia dapat mengambil langkah perlu untuk bersiap sedia menghadapi dunia pekerjaan, selepas tamat proses persekolahan ataupun pengajian kelak.

Belia juga, katanya, harus dilatih memiliki pelbagai kemahiran asas selain ilmu teori, supaya dapat menggunakan segala kemahiran dimiliki sebagai sumber pendapatan kelak.

“Subjek kemahiran hidup diajar pada peringkat sekolah menengah juga perlu diperkuatkan supaya setiap pelajar dapat mengasah aspek kemahiran hidup untuk manfaat diri mereka.

“Penting juga belia digalakkan menyambung pengajian mereka di institusi latihan dan kemahiran termasuklah sekolah dan kolej vokasional, selain berpusu-pusu menyambung pengajian di universiti,” katanya.

Bagaimanapun, pandangan serong sesetengah pihak terhadap sektor latihan, kemahiran dan vokasional perlu diketepikan kerana sektor ini boleh memberi peluang pekerjaan yang banyak terhadap belia.

“Antara contoh bidang boleh diceburi adalah kejuruteraan mekanikal, kejuruteraan awam, kejuruteraan elektrik, perdagangan, pengurusan makanan, sains pertanian, bidang fesyen, seni kecantikan, pengurusan ladang, pengurusan perniagaan, pengaturcaraan komputer, pengurusan teknologi pejabat, hortikultur hiasan dan landskap serta lain-lain lagi.

“Bukan sahaja menyediakan peluang pekerjaan, sektor ini juga boleh memberi ruang kepada belia untuk mewujudkan peluang pekerjaan kepada orang lain,” katanya.


Dr Mahathir calon PRK Kemaman? Tak munasabah

SHAH ALAM, 5 Rabiulakhir 1445H, Jumaat – Tidak munasabah untuk mencalonkan bekas Perdana Menteri, Tun Dr Mahathir Mohamad bertanding dalam Pilihan Raya Kecil (PRK) Kemaman pada 2 Disember, kata Presiden PAS, Tan Sri Abdul Hadi Awang.

Beliau berkata, perbincangan bagi menamakan calon PRK itu masih dalam peringkat perbincangan.

“Dalam proses perbincangan (untuk muktamadkan calon).

“Tidak….tidak munasabah hendak timbulkan (cerita) berhubung calon PRK Kemaman… biarlah munasabah,” katanya pada sidang media selepas merasmikan Muktamar PAS Ke-69 di Pusat Konvensyen Ideal (IDCC) di sini, hari ini.

Beliau berkata demikian ketika ditanya mengenai calon PAS untuk PRK Kemaman yang ditetapkan Suruhanjaya Pilihan Raya (SPR) pada 2 Disember depan.

Terdahulu, sebuah portal memetik sumber rapat Dr Mahathir mendakwa, PAS kemungkinan meletakkan bekas Perdana Menteri itu sebagai calon pada PRK Kemaman.

Laporan itu mendakwa rundingan berhubung perkara itu dibuat supaya peranan semak dan imbang terhadap kerajaan dapat dilakukan lebih berkesan.


Lepas bidas buku teks, pertubuhan Cina mahu sejarah Yap Ah Loy diangkat

KUALA LUMPUR, 22 Ramadan 1442H, Selasa – Sebanyak sembilan pertubuhan Cina menggesa supaya sejarah mengenai kapitan Cina, Yap Ah Loy dalam pembukaan ibu negara Malaysia, Kuala Lumpur dipulihkan.

Naib Presiden Dewan Perhimpunan Cina Kuala Lumpur dan Selangor (KLSCAH), Datuk Lai Tak Kuan mendakwa, sejarah mengenai Yap Ah Loy telah dikelirukan.

Katanya, berbanding status sebagai tokoh pembukaan Kuala Lumpur sebelum ini, kini Yap Ah Loy hanya berada di tempat keempat dalam kandungan buku teks Sejarah mengenai pembukaan ibu kota Malaysia.

“Yap Ah Loy merupakan peneroka, strategis, pentadbir dan usahawan lombong yang berjaya.

“Beliau memainkan peranan penting dalam pembangunan semula KL selepas berlaku banjir besar dan kebakaran pada 1881 dan perang dalaman Selangor antara 1866 hingga 1873,” katanya seperti dilapor akhbar berbahasa Cina, Sin Chew Daily.

Justeru, pertubuhan itu meminta Gabungan Pertubuhan Cina Malaysia (Hua Zong) memimpin kempen untuk memulihkan sejarah Yap Ah Loy termasuk menyampaikan pandangan mereka kepada Yang di-Pertuan Agong.

Sementara itu, Pengerusi Tanah Perkuburan Kwang Tung Kuala Lumpur, Li Zheng Guang berkata, setiap suku kaum harus diberi hak dan dilibatkan dalam menulis sejarah Malaysia.

Katanya, jawatankuasa buku teks mungkin kehilangan perspektif yang bersifat majmuk jika ia hanya diwakili satu-satu kaum.

Sebelum ini, pada 2017 tokoh sejarawan negara, mendiang Prof Emeritus Tan Sri Dr Khoo Kay Kim telah menegaskan bahawa Yap Ah Loy bukan pengasas Kuala Lumpur.

Beliau berkata, pengasas Kuala Lumpur adalah Sutan Puasa yang merupakan seorang usahawan perlombongan dan pedagang timah berketurunan Mandailing dari Sumatera, Indonesia.

“Yap Ah Loy, bagaimanapun, terlibat dalam membangunkan Kuala Lumpur setelah kejadian kebakaran di Kampung Cina pada tahun 1880,” katanya dalam Wacana Cendekiawan bertajuk ‘Adakah Kuala Lumpur dibuka oleh Yap Ah Loy’

Beliau mengatakan bahawa Yap Ah Loy adalah orang yang bertanggungjawab dalam pembinaan semula kampung Cina.

“Selama tahun 1880-an, suku Mandailing bertanggungjawab membawa klan Cina dari Sg Ujung ke Kuala Lumpur,” katanya.

Sementara itu, Pengarah Institut Dunia dan Peradaban Melayu (ATMA), Prof Dr Supyan Hussein mengatakan bahawa forum tersebut telah membuat kesimpulan bahawa Yap Ah Loy bukan pengasas Kuala Lumpur, tetapi hanya terlibat dalam pengembangannya.


Lagi tahanan Palestin kritikal akibat mogok lapar

RAMALLAH, 27 Jamadilawal 1443H, Sabtu – Keadaan kesihatan tahanan Palestin yang melancarkan mogok lapar di penjara Israel, Hesham Abu Hawwash dilaporkan berada dalam keadaan kritikal, menurut Kementerian Kesihatan.

Abu Hawwash melancarkan mogok lapar selama hampir lima bulan sebagai membantah penahanan pentadbirannya yang dilaksanakan tanpa sebarang pertuduhan dan perbicaraan oleh negara pengganas Israel.

Delegasi kementerian yang melawat Abu Hawwash di pusat perubatan Israel, Assaf Harofeh berkata, keadaan kesihatannya sangat membimbangkan kerana dia mengalami kabur penglihatan, atrofi otot dan ketidakupayaan bergerak serta bercakap.

Kementerian berkata, pihaknya cuba mendapatkan laporan perubatan yang dijalankan ke atas Abu Hawwash, namun pemeriksaan terakhir pada 16 Disember menunjukkan dia kekurangan garam kalium yang kritikal dan peningkatan enzim hati.

Bagaimanapun, tiada pemeriksaan lain dijalankan untuk Abu Hawwash selepas tarikh itu, kata kementerian.

Harofeh berkata, pihaknya telah menghubungi kumpulan hak asasi manusia antarabangsa untuk menuntut Abu Hawwash dipindahkan ke hospital Palestin selepas kemerosotan serius terhadap tahap kesihatannya.

Dasar penahanan pentadbiran Israel yang dikutuk secara meluas ini membolehkan tentera penjajah menghukum rakyat Palestin sehingga enam bulan dalam penjara tanpa mengenakan tuduhan atau membenarkan mereka dibicarakan.

Dasar ini ada kalanya memaksa tahanan Palestin melancarkan mogok lapar sebagai pilihan terakhir untuk menuntut pembebasan mereka. – Agensi


Subsidiari KPower dapat kelulusan Terengganu laksana projek perumahan RM300 juta

KUALA LUMPUR, 12 Muharram 1444H, Rabu – Subsidiari milik penuh KPower Bhd, KPower Development Sdn Bhd (KDSB) telah mendapat kelulusan untuk melaksanakan pembangunan perumahan bercampur pada harga mampu milik yang bernilai RM300 juta di tanah milik kerajaan Terengganu di pusat pentadbirannya yang baharu di Kuala Nerus.

Kelulusan itu diberikan oleh kerajaan negeri melalui Pejabat Setiausaha Negeri (Bahagian Perumahan).

Projek yang terletak di Lot 100677 yang merangkumi 8.963 hektar serta Lot 100678 yang meliputi kawasan seluas 9.996 hektar di kawasan pentadbiran Kuala Nerus, terdiri daripada 1,200 unit perumahan bercampur-campur dan komersial yang berpatutan, yang akan dibangunkan secara serentak.

Menurut Kpower, pihak-pihak terbabit dijangka memeterai perjanjian muktamad dalam tempoh enam bulan dari tarikh kelulusan.

“Kami percaya cadangan nilai kami yang menggabungkan kemampanan, meningkatkan unsur air yang sedia ada dengan tema hidup yang bersemangat dan selesa dilihat amat sesuai dengan konsep Bandar Moden dan Hijau di bawah Pelan Kawasan Khas Pusat Pentadbiran Kuala Nerus,” kata Pengerusi Eksekutif Kpower,  Mustakim Mat Nun.

Sebelum ini, kerajaan Terengganu telah memutuskan untuk mengecualikan yuran pembangunan bagi projek perumahan yang berpatutan yang dibina di atas hartanah awam mulai April 2022.

Pengecualian tersebut membantu mengurangkan kos kenaikan harga bahan binaan yang dihadapi oleh pemain industri.

Kpower menambah pelaksanaan perjanjian ini dijangka akan menyumbang secara positif kepada kedudukan kewangan masa depan kumpulan. – Bernama


Pameran artifak tapak arkeologi Sungai Batu jadi tumpuan

Oleh Siti Hafidah Abd Ghaffar

KUALA LUMPUR, 1 Muharram 1444H, Sabtu – Meskipun dalam keadaan cuaca panas, keterujaan pengunjung yang hadir ke Festival Hari Peradaban Bangsa Melayu (HPBM) di Padang Bolesepak KLFA di sini hari ini berganda dengan pelbagai aktiviti yang disediakan.

Ini kerana mereka bukan sahaja berpeluang menyaksikan persembahan silat dan tarian, bahkan dapat menelusuri sejarah warisan orang Melayu menerusi pameran selain mengimbau semula nostalgia permainan tradisional bangsa.

Di bawah pameran Ancient Kedah Heritage Resources dari Sungai Petani, Kedah, pengunjung didedahkan dengan bukti kajian arkeologi yang telah dijalankan di kawasan Kuala Muda sejak 2009 sehingga kini.

Difahamkan, bukti arkeologi itu datangnya daripada tapak arkeologi Sungai Batu yang sehingga kini mendedahkan empat penemuan penting dengan adanya 17 bengkel peleburan besi, 11 bukti jeti, 17 syahbandar dengan enam bangunan ritual yang digunakan masyarakat sebagai menzahirkan kepercayaan dan keagamaan pada waktu itu.

Menurut Penyelidik Lapangan Kompleks Arkeologi Sungai Batu, Dr Mohd Hasfarisham Abd Halim, pihaknya mendapati kebanyakan pengunjung berminat dengan sejarah namun kurang pendedahan.

“Apa yang kita tahu keterujaan itu ada tetapi kurang data dan pengetahuan mengenai sejarah. Justeru, pameran sebegini kita jadikan satu landasan untuk salurkan maklumat berkaitan apa itu sejarah bangsa Melayu umumnya kepada masyarakat awam.

“Orang katakan sekarang masyarakat Melayu ini golongan yang pemalas, mundurnya teknologi, tetapi kalau kita bawa bukti masyarakat Melayu sekurang-kurangnya pada 788 sebelum masihi (SM), tuan-tuan boleh lihat apa yang masyarakat Melayu tidak boleh buat.

“Pada waktu tersebut, masyarakat Melayu telah mengenal bijih besi untuk mereka melombong,” katanya kepada Ismaweb.net, hari ini.

Mohd Hasfarisham berkata, artifak yang dipamerkan juga mewakili artifak sebenar yang ditemui di Kompleks Arkeologi Sungai Batu.

Selain itu, terdapat juga bahagian untuk memberi pendedahan kepada masyarakat awam mengenai kaedah dilakukan untuk mendedahkan monumen ataupun bukti industri besi yang ada di Sungai Batu.

“Kita ada juga permainan untuk kanak-kanak mewarna dan menyusun puzzle yang bertemakan kajian arkeologi yang kita temukan di Kompleks Arkeologi Sungai Batu,” katanya.


Faktor bukit-bukau antara cabaran kesan tahanan Rohingya

BANDAR BAHARU, 20 Ramadan 1443H, Jumaat – Keluasan Bandar Baharu hampir 170 kilometer persegi selain faktor bukit-bukau menjadi antara cabaran pihak berkuasa mengesan saki-baki tahanan etnik Rohingya yang melarikan diri dari Depot Tahanan Imigresen Sungai Bakap pada awal pagi Rabu lepas.

Ketua Polis Daerah Bandar Baharu, DSP Mohd Akmal Hizam Abd Khupur berkata, tahanan yang masih belum diberkas itu berkemungkinan bersembunyi di ladang kelapa sawit dan kebun buah-buahan milik penduduk kampung.

“Untuk makluman daerah Bandar Baharu mempunyai kawasan berbukit-bukau dan lebih kepada ladang kelapa sawit dan juga ladang buah-buahan. Jadi kebarangkalian mereka (tahanan) bertindak dengan cara bersembunyi adalah besar,” katanya kepada Bernama ketika ditemui di Ibu Pejabat Polis Daerah Bandar Baharu.

Bernama yang berpeluang mengikuti operasi pencarian tahanan bersama polis pada malam hari pertama kejadian di ladang kelapa sawit di Sungai Rambai merasai sendiri kepayahan yang dihadapi pihak berkuasa.

Selain keadaan yang gelap dan melalui kawasan pemukaan tanah yang tidak rata, pasukan pencarian juga berisiko berhadapan dengan haiwan berbisa seperti ular dan kala jengking.

Dalam operasi itu, dua tahanan berjaya diberkas selepas bersembunyi dalam semak di ladang berkenaan.

Mohd Akmal Hizam berkata, bantuan daripada Pasukan Gerakan Am (PGA) melibatkan seorang pegawai dan 30 anggota memudahkan Op Kesan yang dilancarkan khusus untuk menjejaki saki-baki tahanan itu.

“Kami memerlukan bantuan daripada PGA kerana mereka mempunyai kemahiran dalam mengesan (tahanan) di kawasan seperti ini. Pasukan Cantas dan Ops Kesan akan melakukan pencarian sekitar pinggir jalan dan kita percaya dengan bantuan PGA yang ‘mengacau’ kawasan dalam iaitu bukit bukau ini, mereka (tahanan) akan keluar dan tangkapan boleh dilakukan,” katanya.

Sementara itu, Ketua Polis Jabatan Siasatan Jenayah Kedah Datuk G Suresh Kumar berkata dengan adanya kerjasama daripada PGA dan agensi penguatkuasaan lain, gerak kerja mengesan tahanan tersebut dapat dilaksanakan dengan lebih efektif.

Dalam kejadian kira-kira 4.30 pagi itu, seramai 528 warga asing terdiri daripada etnik Rohingya yang merupakan tahanan di Depot Tahanan Imigresen Sungai Bakap, melarikan diri dari depot yang menempatkan 664 orang tahanan itu.

Enam daripada mereka maut dirempuh kereta ketika cubaan melarikan diri di lebuh raya. Setakat 6 pagi ini, 96 tahanan belum ditemukan.

Depot Tahanan Imigresen Sungai Bakap terletak di kawasan Relau, Bandar Baharu, Kedah, namun pengurusan depot tersebut adalah di bawah Jabatan Imigresen Pulau Pinang. – Bernama


Putera Mahkota Arab Saudi lawat Turki 4 tahun selepas kes Khashoggi

ISTANBUL, 23 Zulkaedah 1443H, Khamis – Putera Mahkota Arab Saudi, Mohammed bin Salman mengadakan lawatan ke Turki buat kali pertama sejak kes pembunuhan wartawan, Jamal Khashoggi pada 2018 di konsulatnya di Istanbul.

Kedatangan Putera Mohammed disambut Presiden Turki, Recep Tayyip Erdogan dan dilihat memeluknya sebelum mengadakan perbincangan bagi membaiki hubungan yang retak sebelum ini.

Sebelum ini, Erdogan secara tidak langsung menuduh Putera Arab Saudi itu mengarahkan ejen untuk membunuh wartawan Post Washington terbabit.

Khashoggi adalah pengkritik Putera Mohammed, juga rakyat Amerika Syarikat (AS) yang mengunjungi Konsulat Arab Saudi di Istanbul pada Oktober 2018.

Bagaimanapun, dia dibunuh dan lebih kejam lagi apabila mayatnya dikerat beberapa bahagian.

Dia adalah wartawan dan penyunting veteran dari Arab Saudi yang berpindah ke AS, pernah menulis artikel yang lantang mengkritik Putera Mohammed apabila dirinya menerima ancaman bunuh pada 2 Oktober 2018.

Namun, Turki kini berusaha melebarkan sayap dalam bidang pelaburan untuk membantu menangani krisis ekonomi yang semakin teruk.

Malah, negara itu turut mengukuhkan hubungan dengan Emiriah Arab Bersatu (UAE), Mesir dan Israel selepas beberapa tahun berdepan tekanan ekonomi.

Susulan perbincangan itu, kenyataan bersama yang dikeluarkan memberitahu bahawa kedua-dua negara akan meningkatkan hubungan dan pelaburan dalam beberapa sektor termasuk tenaga dan juga pertahanan.

Putera Mohammed juga mahu menamatkan pengasingan antarabangsa dan berhasrat memainkan semula peranannya.

Beliau juga akan mengadakan kunjungan ke Jordan dan Mesir minggu ini, sebagai sebahagian Jelajah Timur Tengah termasuk mengadakan pertemuan dengan Presiden AS, Joed Biden dalam masa terdekat.

Walaupun Erdogan bukan secara langsung menuduh Putera Mahkota itu, namun beliau mendakwa mengetahui arahan untuk membunuh Khashoggi adalah daripada pimpinan tertinggi kerajaan Arab Saudi.

Agen Perisikan AS membuat kesimpulan Putera mahkota Arab Saudi telah meluluskan operasi untuk menangkap dan membunuh wartawan veteran berkenaan.

Bagaimanapun, pendakwaan Arab Saudi menyalahkan agen perisikan berkenaan dan memaklumkan Putera Mahkota langsung tidak tahu mengenai operasi itu. – Agensi


PRN: Polis kesan kegiatan pertaruhan di Pulau Pinang

GEORGE TOWN, 21 Muharam 1445H, Selasa – Polis mengesan berlaku kegiatan perjudian membabitkan pertaruhan keputusan beberapa kawasan Dewan Undangan Negeri (DUN) pada Pilihan Raya Negeri (PRN) Pulau Pinang 12 Ogos ini.

Ketua Polis negeri, Datuk Khaw Kok Chin berkata, setakat ini tiada sebarang penahanan, namun pihaknya sedang memantau rapi kegiatan tersebut.

“Berdasarkan apa yang kita (polis) pantau, ada kegiatan pertaruhan itu yang dipercayai dilakukan dalam skala kecil dan berdasarkan siasatan, ia tidak melibatkan mana-mana sindiket (perjudian), hanya kecil-kecilan,” katanya.

Beliau berkata, kepada pemberita selepas meninjau proses pengundian awal PRN membabitkan pegawai dan anggota polis kontinjen Pulau Pinang di sini hari ini.

Seramai 6,451 pegawai dan anggota terlibat dengan pengundian awal di 28 pusat mengundi melalui 33 saluran di Ibu Pejabat Polis Kontinjen Pulau Pinang serta lima Ibu Pejabat Polis Daerah hari ini.

Sementara itu, Khaw berkata, jumlah kawasan panas yang dikesan di Pulau Pinang kekal dua iaitu DUN Permatang Pasir di Parlimen Permatang Pauh dan DUN Bayan Lepas di Parlimen Balik Pulau.

”Polis akan kekalkan kawalan di dua kawasan tersebut dan kita lihat tidak ada keperluan setakat ini untuk menambah anggota atau pegawai di sana kerana semua dalam keadaan baik, lancar serta tidak ada kejadian yang tidak diingini berlaku.

“Insiden kecil tu ada, tetapi tidak sampai menggugat ketenteraman dan kegusaran awam. Semuanya dalam kawalan,” katanya.

Beliau berkata setakat hari ini, proses berkempen di seluruh negeri itu juga berjalan lancar. – Bernama


Maszlee umum tarik diri daripada Pejuang

KUALA LUMPUR, 16 Rabiulawal 1442H, Isnin – Ahli Parlimen Simpang Renggam Dr Maszlee Malik hari ini mengumumkan menarik diri daripada Parti Pejuang Tanah Air (Pejuang).

Beliau yang merupakan Ahli Jawatankuasa Penaja penubuhan parti berkenaan berkata, beliau akan meneruskan usahanya membantu rakyat melalui kapasitinya sebagai Ahli Parlimen Bebas dan ruang aktivisme melalui rangkaian Badan Bukan Kerajaan.

Ini, katanya termasuk membantu mereka yang terkesan dengan COVID-19 dan usaha dalam gerakan perubahan pendidikan.

“Saya percaya perubahan tidak memerlukan kedudukan dan jawatan, tetapi keinginan dan kesempatan,” katanya dalam satu kenyataan.

Pejuang yang diasaskan bekas perdana menteri Tun Dr Mahathir Mohamad sebagai pengerusinya, sehingga kini masih belum diluluskan pendaftarannya oleh Jabatan Pendaftaran Pertubuhan Malaysia.

Mengulas lanjut, Maszlee berkata keputusannya dibuat berdasarkan dapatan fakta melalui kajian lapangan dan tinjauan terperinci terhadap aspirasi dan kehendak rakyat.

“Saya yakin rakyat sudah muak dengan politik percaturan kuasa oleh pihak politikus elitis. Rakyat mahukan ahli politik yang fokus berkhidmat dan benar-benar menyelesaikan masalah yang rakyat hadapi sekarang,” katanya. – Bernama


‘Harap makcik Kiah, penjaja kecil tak kecil hati dengan Rafizi’

BANGI, 3 Rabiulawal 1445H, Selasa – Ahli Parlimen Bachok, Syahir Sulaiman membidas semula hujah Menteri Ekonomi, Rafizi Ramli yang mengaitkan masalah kewangan dihadapi rakyat dengan ketagihan makan di luar sehingga mengakibatkan penyusutan pendapatan boleh belanja mereka.

Terdahulu, Rafizi dilaporkan berkata, tabiat makan luar yang diamalkan dalam kalangan masyarakat Malaysia menyebabkan sebahagian besar daripada pendapatan rakyat dihabiskan untuk tujuan berkenaan.

Menurutnya, amalan yang disifatkan sudah menjadi satu ketagihan itu secara langsung menyumbang kepada penyusutan pendapatan boleh belanja.

Situasi itu kata Rafizi, menjadikan isi rumah di dalam negara lebih sensitif terhadap inflasi mendadak yang menjejaskan harga makanan dimasak, meskipun inflasi utama merekodkan penurunan.

Pada masa sama, beliau turut mengambil contoh gaya perbelanjaan rakyat di negara lain seperti Korea Selatan yang mana tabiat makan luar dijadikan sebagai perkara riadah dan bukannya keperluan.

Kenyataan Rafizi itu menarik perhatian Syahir dengan menegaskan, keadaan yang dihadapi rakyat ketika ini bukan lagi berkait soal ‘ketagih’, tetapi keanjalan pilihan dan permintaan dalam pasaran.

Atas sebab itu, beliau berharap kenyataan yang dikeluarkan Rafizi tidak mengecilkan hati golongan peniaga danE pengusaha perkhidmatan makanan (F&b).

“Kepada Makcik Kiah, penjaja kecil, ‘food truck’, kedai tomyam, pengusaha F&B selama ini menjadi penyumbang KDNK negara dan peluang pekerjaan belia, harap tidak berkecil hati dengan kenyataan YB Menteri.

“Kami faham tekanan kos yang dihadapi peniaga. Ini bukan soal ketagih, tetapi ‘keanjalan’ pilihan3 dan permintaan dalam pasaran.

“Mungkin YB Menteri mahu beri teladan yang baik, banyakkan makan di rumah atau bawa bekal ke sekolah dan pejabat,” katanya dalam kenyataan, hari ini.

Bukan hanya Syahir, kenyataan Rafizi itu juga ternyata mengundang banyak kritikan daripada orang ramai.

“Menteri ekonomi tak faham3 maksud perjalanan ekonomi itu sendiri. Memalukan,” tulis pengguna Facebook Azrie Musa.

“Carilah formula bagaimana nak turunkan harga barang. Jangan salahkan pengguna semata-mata. Ada kalanya bukan mereka ketagih makan di luar tetapi tak sempat nak memasak kerana kesuntukan masa,” kata Wievy Aziz.

“Tak kisah apa alasan sekali pun patutnya yang penting stabilkan harga barang asas seperti beras, minyak, telur dan sebagainya. Itu yang kita nak dengar bukan asyik suruh jimat, jimat,” kata Nor Azhar Zabidin Azhar.


Kontraktor Melayu gulung tikar jika harga besi terus naik

BANGI, 21 Safar 1443H, Selasa – Tidak mustahil kontraktor Melayu akan gulung tikar sekiranya kerajaan tidak campur tangan dalam isu kenaikan harga bahan binaan, khususnya besi.

Kenaikan harga besi dipercayai terus mencanak naik susulan pengeluaran industri besi yang terjejas akibat wabak COVID-19.

Ketua Pemuda Parti BERJASA, Ustaz Fahmi Bazlan berkata, keadaan ini memaksa harga besi dinaikkan bagi menampung kerugian industri itu dalam negara.

Walaupun keadaan sudah dijangka, kerajaan sepatutnya bertindak lebih awal untuk memastikan harga besi kembali normal atau kekal pada harga siling.

“Terbaru di Shah Alam harga telah meningkat sehingga RM42 sebatang.

“Bagaimana kontraktor Melayu nak hidup, pemegang lesen G1, G2, G3, dan G4 kebanyakan mereka sangat bergantung kepada projek-projek sekala kecil dan sederhana,” katanya dalam kenyataan hari ini.

Pada masa sama, beliau yakin kenaikan kos bahan binaan membebankan modal kontraktor dan masyarakat yang memerlukan kerja-kerja baik pulih kediaman masing-masing.

“Ini soal ekonomi negara yang tidak terkawal. Kesan ini akan akan terus menghantui sosial dan ekonomi rakyat khususnya penggiat kerja binaan dan baik pulih bangunan.

“Kalau harga besi terus mencanak (naik), saya yakin kontraktor Melayu akan gulung tikar,” katanya.


Setiap negeri ada kuota penebangan balak – Takiyuddin

PUTRAJAYA, 4 Jamadilakhir 1443H, Jumaat – Setiap negeri mempunyai Catuan Tebangan Tahunan (CTT) bagi pengusahasilan balak setiap tahun, yang ditentukan melalui keputusan Majlis Tanah Negara (MTN), kata Menteri Tenaga dan Sumber Asli Datuk Seri Takiyuddin Hassan.

“Setiap negeri mempunyai kuota (balak) setiap tahun yang ditentukan melalui keputusan Majlis Tanah Negara dipengerusikan perdana menteri dan ahli-ahlinya, semua menteri besar serta ketua menteri,” katanya.

Beliau berkata demikian ketika ditanya mengenai kenyataan Timbalan Menteri Besar Kelantan Datuk Mohd Amar Nik Abdullah bahawa kerajaan negeri tidak mempunyai kuasa menentukan kuota penebangan balak, sebaliknya kegiatan tersebut dilakukan mengikut perkara yang termaktub di bawah Akta Perhutanan Negara 1984.

Takiyuddin berkata, beliau akan menghubungi Mohd Amar bagi mendapatkan pencerahan berhubung kenyataannya itu.

Katanya beliau juga telah menjawab mengenai perkara itu beberapa kali di Parlimen dan mengetahui setiap negeri mempunyai CTT, yang ditetapkan berdasarkan Kriteria dan Petunjuk Malaysia untuk Pensijilan Pengurusan Hutan (MC&I) sejak 2012 kerana pernah berada dalam exco Kelantan sebelum ini.

“Oleh itu setiap negeri tidak boleh menebang atau mengeluarkan kayu balak melebihi kuota yang ditetapkan,” katanya.

Takiyuddin menegaskan, kerajaan Malaysia komited di peringkat antarabangsa untuk mengekalkan 50 peratus daripada keluasan tanah negara dilitupi pokok dan kawasan berhutan menjelang 2040.

“Sekarang ini (keluasan tanah) diliputi kawasan berhutan sekitar 55.3 peratus, oleh sebab itu perlu mengawal tebangan hutan ini kerana jika hutan ditebang ia mengambil masa untuk penghutanan semula yang memerlukan tempoh yang panjang,” katanya. – Bernama


Individu 50 tahun ke atas kini boleh terima dos penggalak kedua

BANGI, 20 Zulhijjah 1443H, Rabu – Semua individu berusia 50 tahun ke atas kini boleh menerima dos penggalak kedua COVID-19, meskipun sihat dan tidak tergolong sebagai individu berisiko tinggi.

Selain individu berusia 50 tahun ke atas, antara golongan lain yang disarankan untuk mendapatkan dos penggalak kedua adalah petugas barisan hadapan dan individu berisiko tinggi.

Menteri Kesihatan, Khairy Jamaluddin berkata, dos penggalak kedua boleh diambil sekurang-kurangnya enam bulan daripada suntikan ‘booster’ pertama.

“Penduduk Malaysia berusia 50 tahun ke atas boleh menempah janji temu untuk booster kedua melalui aplikasi MySejahtera.

“Anda juga boleh melayati laman web vaksincovid.protecthealth.com.my/find untuk mendapatkan senarai fasiliti kesihatan swasta yang memberikan booster kedua,” katanya.

Beliau berkata, individu terbabit juga boleh menghubungi klinik berdekatan untuk membuat janji temu.

Pada masa sama, Khairy turut menggesa individu yang masih belum mendapatkan dos penggalak pertama untuk segera berbuat demikian.

“COVID-19 masih ada dan COVID masih bahaya. COVID boleh mengancam nyawa terutama orang tua dan orang yang ada penyakit kronik.

“Kes COVID-19 kini sedang meningkat semula. Ramai yang tidak dijangkiti COVID sepanjang dua tahun lepas kini sudah dijangkiti,” katanya.


1,800 pelarian Rohingya dihantar ke pulau terpencil

BHASHAN CHAR, 15 Jamadilawal 1442H, Rabu – Kerajaan Bangladesh menghantar kira-kira 1,800 pelarian Rohingya – yang tinggal di kem pelarian negara itu – ke sebuah pulau terpencil, Bhasan Char di Teluk Bengal kira-kira tiga jam dari tanah besar.

Sebelum ini Bangladesh sudah menghantar 1,600 etnik Rohingya ke pulau berkenaan – atas alasan mereka mahu berpindah secara sukarela.

Namun, tindakan kerajaan dikecam aktivis hak asasi apabila mendakwa, beberapa kediaman Rohingya di kem pelarian berhampiran sempadan Myanmar dikunci, menyebabkan mereka tiada pilihan lain.

Pelarian Rohingya dilaporkan membawa beg masing-masing, permainan dan ayam ternakan selain bergambar ketika dalam perjalanan dari Chittagong ke Bhashan Char.

Menteri Luar Bangladesh, AK Abdul Momen menyifatkan kediaman baharu mereka sebagai ‘tempat peranginan yang cantik’.

“Mereka sangat teruja untuk pergi ke Bhashan Char kerana dimaklumkan ia tempat yang baik oleh saudara mereka yang sudah berada di sana,” katanya.

Pihaknya sekali lagi menegaskan, hanya memindahkan mereka yang rela untuk berpindah dan langkah itu akan mengurangkan kesesakan kronik di kem yang menjadi tempat tinggal lebih daripada satu juta Rohingya.

Bagaimanapun para pelarian dan pekerja kemanusiaan berkata, sebahagian orang Rohingya telah dipaksa ke pulau itu. – Agensi


COVID-19: Tiga lagi positif dari sel sama banduan meninggal dunia

GEORGE TOWN, 23 Safar 1442H, Ahad  – Tiga lagi yang disahkan positif COVID-19 daripada Kluster Penjara Reman semalam adalah banduan yang ditempatkan di dalam sel sama, dengan individu yang meninggal dunia akibat jangkitan itu pada 5 Oktober lepas, kata Pengarah Penjara Reman Pulau Pinang Mohamed Jusoh Ismail.

Beliau berkata, terdapat 26 banduan di dalam sel berkenaan yang kemudian diasingkan dan dikuarantin sebaik sahaja kes COVID-19 itu disahkan.

“Setakat semalam, 18 orang (termasuk si mati) disahkan positif COVID-19 manakala lapan lagi yang tinggal di dalam sel sama tidak menunjukkan gejala penyakit itu. Mereka masih dikuarantin dan diasingkan daripada banduan lain,” katanya ketika dihubungi Bernama hari ini.

Katanya, beliau dimaklumkan kesemua 17 banduan itu yang kini dirawat di Hospital Pulau Pinang, berada dalam keadaan stabil.

Jelasnya, proses ujian saringan COVID-19 terhadap staf dan banduan di penjara itu yang dijalankan sejak 5 Oktober lepas dijangka selesai hari ini.

“Saya sedikit lega kerana tiada petugas yang positif COVID-19 dan saya juga harap tiada penularan di sel-sel lain,” katanya.

Beliau juga berkata,  keadaan di dalam penjara ketika ini baik dan terkawal.

Semalam, Ketua Pengarah Kesihatan Tan Sri Dr Noor Hisham Abdullah memaklumkan terdapat tiga lagi kes COVID-19 baharu direkodkan membabitkan kluster Penjara Reman, menjadikan keseluruhan sebanyak 18 kes termasuk banduan yang meninggal dunia 5 Oktober lepas. -Bernama


Peperangan: Malaysia desak semua pihak hentikan pertempuran

KUALA LUMPUR, 2 Syaaban 1443H, Sabtu – Malaysia menggesa semua pihak untuk segera meredakan ketegangan dalam konflik Rusia-Ukraine bagi mengelakkan kehilangan nyawa dan kemusnahan yang lebih teruk, selain ia juga amat bimbang dengan peningkatan konflik yang berpotensi bertukar menjadi situasi kemanusiaan.

Kementerian Luar (Wisma Putra) dalam satu kenyataan pada Sabtu berkata, Malaysia turut menyeru agar laluan masuk yang selamat dan tanpa halangan dapat disediakan, terutamanya di kawasan utama konflik. Ia bagi memastikan bantuan kemanusiaan segera disampaikan kepada semua pihak yang terkesan, terutamanya golongan rentan.

“Malaysia menyeru semua pihak mengambil langkah segera untuk meredakan ketegangan, meneruskan dialog dan mengambil langkah mengelakkan lebih banyak kehilangan nyawa dan kemusnahan teruk daripada berlaku.

“Malaysia turut menyeru semua pihak untuk meneruskan dialog dan meneliti segala kemungkinan bagi mencari jalan penyelesaian kepada konflik itu secara damai,” kata kenyataan itu.

Ia perlu dilaksana berlandaskan Piagam PBB dan undang-undang antarabangsa yang berkaitan, termasuk menghormati kedaulatan dan integriti wilayah setiap negara anggota,” katanya dalam kenyataan itu.

Sebagai ahli Majlis Hak Asasi Manusia (HRC), Malaysia sebelum ini mengundi menyokong mengadakan Debat Khas dua hari yang menerima pakai resolusi mengenai ““Situasi hak asasi manusia di Ukraine yang berpunca daripada keganasan Rusia” pada sesi ke 49 HRC yang bermula Khamis lalu (3-4 Mac).

Malaysia mengundi bersama 28 ahli HRC lain, dengan 32 undi memihak; 2 menentang dan 13 berkecuali.

Kenyataan itu berkata Malaysia akan terus memainkan peranan yang objektif dan adil dalam usaha memupuk dialog dan perdamaian.

“Bagi mencapainya, Malaysia bersedia untuk bekerjasama dengan semua pihak ke arah penyelesaian konflik secara aman dan damai,” tambah kenyataan itu. – Bernama